Kami Tidak Beritahu Faedah Dilupus, Kata BNM Susulan Kekeliruan

PETALING JAYA: Bank Negara Malaysia (BNM) menegaskan bahawa tidak ada perubahan dalam dasar moratorium 6 bulan ke atas pembayaran balik pinjaman sewa beli dan pembiayaan berkadat tetap Islam, susulan tercetusnya kekeliruan dalam kalangan orang awam berhubung pengumuman yang dibuatnya semalam.

Timbalan gabenor BNM Jesicca Chew Cheng Lian berkata, individu tidak perlu memohon moratorium, tetapi bank perlu mematuhi Akta Sewa Beli 1967 dan mendapatkan persetujuan daripada pelanggan.

Beliau berkata, bank akan menghubungi pelanggan mereka bagi memberi panduan tentang langkah yang perlu diambil.

“Kami telah jelaskan kepada bank bahawa mereka perlu memberi sejauh mungkin kemudahan kepada peminjam untuk menyempurnakan proses itu,” katanya dalam taklimat telesidang kepada media hari ini.

Pengarah Dasar Kewangan Pruden BNM Cindy Siah Hooi Hoon berkata, bank pusat itu tidak pernah memberitahu bahawa faedah akan dilupuskan, selain menambah ia sebaliknya telah menjelaskan bahawa faedah akan terus terakru.

Siah berkata, BNM juga menyebut bahawa kadar faedah tambahan yang mungkin dikenakan oleh sesetengah bank tidak boleh melebihi kadar yang ditetapkan dalam kontrak jual beli asal.

Chew menyedari tentang kekeliruan yang timbul berhubung kadar faedah dengan berkata, beberapa pihak yang bercakap mengenai isu itu menimbulkan tanggapan berbeza tentang bagaimana ia akan berjalan.

“Kami menyesali perkara itu dan berharap telah membantu membetulkan keadaan dan menjelaskan (kekeliruan),” katanya.

Beliau berkata, FAQ yang dikeluarkan oleh BNM sebelum ini menjelaskan kesan moratorium ke atas pinjaman yang berbeza hanyalah ilustrasi dan tidak mewakili semua bank.

“Sebaik sahaja bank mengeluarkan (FAQ mereka sendiri), kami fikir langkah mengeluarkan (ilustrasi) kami akan mengurangkan kekeliruan. Jadi itu yang kami buat,” katanya. – FMT


Agenda Pembangunan Sabah Terjejas Semasa Shafie Menteri BN, Kata Bekas Menteri

KOTA KINABALU: Agenda pembangunan Sabah terjejas semasa pemimpin Warisan, Mohd Shafie Apdal menjadi menteri Barisan Nasional kerana beliau bergaduh dengan kerajaan Sabah, kata seorang pemimpin Umno hari ini.

Ahli majlis tertinggi, Abdul Rahman Dahlan berkata Shafie tiada sebab untuk tidak memberikan peruntukan terbanyak kepada Sabah semasa beliau menjadi menteri kemajuan luar bandar dan wilayah semasa pentadbiran BN dulu.

Rahman berkata kementerian Shafie mendapat peruntukan kedua terbesar semasa Najib Razak menjadi perdana menteri, dan berbilion ringgit Shafie boleh gunakan pada bila-bila masa saja.

Tetapi, Shafie bergaduh dengan kerajaan Sabah dan ketua menteri ketika itu, Musa Aman. Sepanjang 7 tahun Shafie memegang portfolio kementerian, agenda pembangunan Sabah terjejas, katanya.

“Semasa beliau jadi menteri, beliau ada bajet dalam tangan, kenapa beliau tidak bantu selesaikan isu air dan elektrik di Sabah?” kata Rahman.

“Saya juga pernah jadi menteri. Saya bantu banyak negeri. Saya bagi kepada Perlis, Pahang tetapi paling banyak saya beri kepada Sabah,” katanya, yang pernah memegang portfolio perumahan.

Beliau berkata hal peruntukan adalah budi bicara menteri.

Semalam, Shafie, yang juga ketua menteri, ketika menjawab kritikan Umno berkata beliau mempunyai bajet yang terhad semasa menjadi menteri BN, dan memanfaatkan sebaik mungkin RM5 bilion yang diperuntukkan kepada kementeriannya ketika itu.

Tetapi Rahman berkata Shafie salah seorang daripada 6 menteri persekutuan dari Sabah dalam Kabinet Najib, dan boleh mengarahkan kementerian memberikan peruntukan lebih kepada Sabah.

“Tiada negeri akan berani lawan dia dan ketika itu beliau ada kuasa untuk buat arahan itu. Tetapi tengok beliau sekarang ini, bercakap dengan Putrajaya mengenai isu royalti minyak 20% supaya beliau boleh bangunkan Sabah. Tiada alasan,” katanya.

“Barapa banyak pun beliau minta, sehingga hari ini beliau tidak diberi pun royalti 20% itu.”


Anak tak mengaku ugut bunuh ayah

ANAK dihadapkan ke Mahkamah Majistret Kota Kinabalu, hari ini, atas pertuduhan melakukan ugutan bunuh terhadap bapa kandungnya.

Tertuduh, Nikizwan Sajani, 30, bagaimanapun mengaku tidak bersalah atas pertuduhan yang dibacakan di hadapan Majistret Afiq Agoes.

Tertuduh didakwa dengan niat mendatangkan ketakutan dengan melakukan ugutan jenayah mahu membunuh bapa kandungnya yang berusia 57 tahun itu.

Tertuduh didakwa melakukan perbuatan di rumah keluarga itu di Kampung Likas Lama, Kota Kinabalu, pada 8.30 malam, 29 Mac lalu.

Bagi pertuduhan itu, Nikizwan didakwa mengikut Seksyen 506 Kanun Keseksaan yang membawa hukuman penjara maksimum tujuh tahun atau denda atau kedua-duanya, jika sabit kesalahan.

Majistret membenarkan tertuduh diikat jamin sebanyak RM2,000 dengan dua penjamin tempatan sebelum menetapkan 25 April depan untuk pengurusan kes berkenaan.

Selain itu, Afiq turut mengarahkan tertuduh supaya tidak tinggal serumah dengan mangsa sepanjang pertuduhan kes masih berjalan di mahkamah.

Kes pendakwaan dijalankan Pegawai Pendakwa Lim Swee Beng manakala tertuduh diwakili peguam Michelle Usman. – Harian Metro


Dadah lebih setengah juta ringgit dirampas

KOTA KINABALU: Polis menahan tiga lelaki termasuk remaja berusia 15 tahun dipercayai terbabit dalam sindiket pengedaran dadah dalam serbuan di Jalan Tungku, Lahad Datu, pada 2 November lalu.

Serbuan jam 6.30 petang anggota Jabatan Siasatan Jenayah Narkotik (JSJN) Bukit Aman itu merampas dadah jenis syabu seberat 11 kilogram bernilai RM552,900.

Pesuruhjaya Polis Sabah, Datuk Omar Mammah, berkata pihaknya merampas dua kereta Perodua Bezza dan Alza di Jalan Tungku, Lahad Datu dan menahan tiga lelaki disyaki terbabit dalam sindiket pengedaran dadah.

“Ketika serbuan dijalankan, ketiga-tiga suspek cuba melarikan diri namun gagal selepas kawasan berkenaan dikepung anggota polis.

“Soal siasat ke atas suspek membawa kepada penemuan satu kotak mengandungi 11 plastik warna biru yang disimpan di tempat duduk penumpang belakang kenderaan Isuzu D Max di hadapan sebuah kedai dobi di Jalan Seri Melor Tinggayan, Semporna.

“Setiap plastik berisi bahan hablur jernih disyaki dadah jenis syabu dianggarkan berat 11 kilogram bernilai RM552,900,” katanya dalam sidang media di Ibu Pejabat Polis Kontinjen (IPK) Sabah, di sini, hari ini.

Hadir sama, Ketua Jabatan Siasatan Jenayah Narkotik IPK Sabah, Superintendan Ahmad Jawila.

Omar berkata, ketiga-tiga suspek berusia 15 hingga 42 tahun dan seorang daripada suspek tidak memiliki sebarang dokumen pengenalan diri.

“Semua dadah yang dirampas dipercayai dibawa masuk dari luar negara dan kita percaya Sabah dijadikan transit sebelum dihantar ke luar negara.

“Kita juga sedang menyiasat sama ada tangkapan ini ada kaitan dengan kejayaan rampasan sebanyak 51.9 kilogram dadah jenis syabu di Lahad Datu, pada 3 Oktober lalu,” katanya.

Semua suspek direman tujuh hari untuk membantu siasatan mengikut Seksyen 39B Akta Dadah Berbahaya 1952. – Berita Harian


Polis Marin Sandakan tahan kapal nelayan Vietnam di perairan Pulau Jambongan

SANDAKAN, 31 Mac – Pasukan Polis Marin (PPM) Sandakan yang menjalankan Operasi Pensura menahan sebuah kapal nelayan Vietnam di kawasan perairan Pulau Jambongan dekat sini kira-kira pukul 1 tengah hari semalam.

Komander PPM Wilayah 4 Sabah ACP Mohamad Pajeri Ali berkata PPM Sandakan menahan seorang lelaki Vietnam berumur 30 tahun yang merupakan juragan kapal itu bersama empat lagi anak kapal, semuanya lelaki dari negara yang sama di dalam kapal nelayan terbabit.

“Mereka gagal mengemukakan permit menangkap ikan daripada Jabatan Perikanan.

Siasatan awal juga mendapati nombor pendaftaran di bahagian hadapan kapal nelayan tersebut telah dicat dengan warna hitam,” katanya dalam kenyataan di sini hari ini.

Mohamad Pajeri berkata tangkapan dan rampasan dibawa ke Markas Operasi PPM Sandakan untuk tindakan lanjut dan disiasat di bawah Seksyen 15 (1)(a) dan Seksyen 25 Akta Perikanan 1985.

Nilai rampasan termasuk kapal nelayan itu dan peralatan menangkap ikan dianggarkan berjumlah RM700,000.


‘Dulu Dia rogol Ibu Saya’ – Dendam, Remaja Tikam Perogol Ibunya Bertubi-Tubi Sampai Mati

Remaja berusia 18 tahun ini dipenjara kerana membalas dendam terhadap seorang lelaki yang pernah merogol ibu kandungnya.

Maulud Riyanto, 18, ditahan polis pada Selasa 17 Disember 2019, sehari selepas suspek menikam mangsa, Yasin Fadilla, 49.

Kejadian itu berlaku ketika Yasin baru saja keluar dari rumah menuju ke rumah jirannya. Setelah pulang, 30 meter sebelum sampai ke rumah, Yasin dihalang oleh suspek dari meneruskan perjalanan, lalu menikamnya bertubi-tubi.

Suspek pada ketika itu memakai penutup muka agar tiada sesiapa yang dapat mengenalinya.

Tetapi ada penduduk yang ternampak kejadian itu terus bertindak mengejar suspek tetapi suspek berjaya meloloskan diri.

Mangsa dikejarkan ke hospital, namun disahkan meninggal dunia kerana mengalami kecederaan parah.

Kurang dari 24 jam selepas kejadian, polis berjaya menahan suspek yang bersembunyi di rumah saudaranya yang sudah tidak berpenghuni.

Sebelum ditangkap, suspek menghubungi adik kandungnya untuk meminta wang agar dia dapat melarikan diri ke Kediri. Ketika dalam perjalanan ke terminal, suspek ditahan polis.

Soal siasat mendapati suspek berbuat demikian kerana menyimpan dendam terhadap mangsa, sejak dia berusia 12 tahun di mana dia mendapat tahu ibunya pernah dirogol oleh mangsa.

“Dulu ibu saya dirogol oleh dia. Saya dengar sendiri semua itu semasa saya masih kecil. Ada penduduk yang datang ke rumah meminta perkara itu diselesaikan secara aman.

Itu yang membuatkan saya berdendam sampai sekarang,” katanya.

Sementara itu, polis mengesahkan kes itu bermotifkan dendam dan dengan pengakuan suspek, polis menganggap siasatan kes itu sudah selesai dan suspek akan didakwa di mahkamah.

Siasatan juga mendapati, suspek sudah merancang untuk melakukan jenayah itu, malah menyediakan pisau untuk menikam mangsa.

Senjata itu disimpan di dalam bilik suspek. Suspek juga mengaku mengintip mangsa untuk mengetahui gerak gerinya dengan meminjam motosikal daripada rakan.

“Dia mengikuti mangsa dan setelah itu, suspek pergi mengambil pisaunya di rumah dan kembali bersedia di lokasi kejadian sebelum menyerang mangsa,” kata polis.


Polis Sabah Serbu Lebih 1,000 Perjudian Haram Di Negeri Ini

KOTA KINABALU: Keseriusan polis menangani masalah perjudian haram di Sabah terbukti berikutan 1,057 serbuan membabitkan tangkapan sebanyak 1,402 orang sepanjang tempoh Januari hingga 22 September.

Pesuruhjaya Polis Sabah Datuk Omar Mammah berkata, keseluruhan serbuan itu melibatkan rampasan berjumlah RM404,200.

Beliau berkata, bagi perjudian siber haram, sebanyak 366 serbuan dilakukan dengan membabitkan 424 orang tangkapan. Ia turut melibatkan rampasan 420 telefon bimbit dan enam tablet yang bernilai RM134,045.

Manakala, serbuan dalam bangunan pula adalah sebanyak 50 serbuan melibatkan 120 orang tangkapan dengan barang rampasan bernilai RM60,934.

Sementara serbuan perjudian luar bangunan pula, sebanyak 95 serbuan dilakukan dengan membabitkan tangkapan sebanyak 273 orang serta rampasan bernilai RM89,277.

“Bagi serbuan perjudian ekor haram pula, sebanyak 545 serbuan dilakukan membabitkan 575 tangkapan dengan rampasan RM119,944.

“Serbuan bookie pula kosong tetapi satu tangkapan di pusat panggilan berjaya dilakukan. Ia melibatkan tangkapan 10 orang,” katanya ketika ditanya mengenai kes perjudian haram di Sabah.

Beliau berkata demikian ketika ditemui semasa Sidang Media Pelupusan Barang Rampasan Kes Dikendalikan Ibu Pejabat Polis Daerah Kota Kinabalu dan Polis Kontinjen Sabah, di sini pada Rabu.

Omar berkata, usaha membanteras jenayah perjudian ini melibatkan semua daerah dan kesemua daerah telah menubuhkan pasukan petugas khas bagi memantau dan melakukan serbuan terhadap perjudian haram.

“Kita masih menjalankan tangkapan secara berterusan selepas tarikh itu. Ada antara kes berkenaan sudah didakwa di mahkamah dan ada lagi yang masih dalam proses melengkapkan siasatan.

“Beberapa tindakan diambil berdasarkan arahan Timbalan Pendakwa Raya(TPR) seperti mengenalpasti premis yang diguna dan disewa pengusaha. Selepas kertas siasatan lengkap, kes itu akan dirujuk ke pejabat TPR bagi arahan selanjutnya,” ujarnya.


13 Individu Ditahan Dalam Ops Cegah AADK Daerah Papar

PAPAR: Seramai 13 lelaki tempatan berusia antara 20 sehingga 51 tahun ditahan Agensi Anti Dadah Kebangsaan (AADK) Daerah Beaufort dalam Ops Cegah di sekitar daerah ini, awal pagi semalam.

Turut ditahan dalam operasi selama lebih empat jam yang bermula pukul 1 pagi itu ialah tiga pasang adik-beradik di kediaman masing-masing yang terletak di Kampung Kawang, Buang Sayang dan Kampung Laut Papar.

Ketua Pegawai AADK Daerah Beaufort, Effanehwati Lakat berkata tangkapan dibuat selepas pemeriksaan urin yang dijalankan menunjukkan semua tangkapan terbabit positif dadah Janis methaphetamine atau syabu.

Effanehwati berkata turut berlaku pergelutan antara salah seorang suspek dengan pegawai AADK ketika pemeriksaan di salah satu lokasi penagihan terletak di Kampung Suriati.

“Menerusi maklumat diperolehi, pondok yang berada dalam kawasan hutan itu menjadi tempat pembungkusan dadah namun ia sudah dikosongkan setibanya kami di lokasi terbabit.

“Bagaimanapun, dua daripada tiga suspek berjaya ditangkap pegawai bertugas sewaktu mereka cuba meloloskan diri manakala seorang lagi melarikan diri,” katanya ketika dihubungi SabahNewsToday hari ini.

Dilaksanakan di beberapa lokasi berbeza di daerah Papar, operasi disertai dua orang anggota AADK daerah Beaufort dan enam anggota Alpha Strike AADK Sabah.

Antara lokasi operasi termasuklah Kampung Kawang, Kampung Pengalat Kecil, Kampung Buang Sayang dan Kampung Laut Papar.

Dalam pada itu, Effanehwati berkata semua individu yang ditahan dibawa ke ibu pejabat AADK daerah Beaufort bagi sisatan lanjut dan permohonan reman bakal dilaksanakan di Mahkamah Majistret Beaufort.

“Kita juga meminta orang awam yang mempunyai sebarang maklumat berkaitan penyalahgunaan dadah supaya menyalurkan maklumat dengan menghubungi AADK Beaufort di talian 087-222667 atau tampil ke pejabat AADK berhampiran,” katanya. – SabahNews Today


Tumpuan Kesan Kes Aktif Covid-19 Di Bilik Sewa Sesak Di Labuan

LABUAN, 17 Nov : Bermula hari ini, petugas kesihatan Labuan mengalihkan tumpuan mereka dalam mengesan kes aktif COVID-19, dari penempatan Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR) ke bilik dan rumah sewa yang sesak di bangunan kedai di pusat bandar.

Pengesanan kes aktif bersepadu itu dijalankan dengan kerjasama kontinjen Polis Labuan dan Jabatan Imigresen, menyasarkan pesakit positif COVID-19 yang mungkin tinggal di sana.

Pengarah Jabatan Kesihatan Labuan Dr Ismuni Bohari berkata pengesanan kes aktif dilakukan di bangunan kedai berhampiran Jalan Bunga Kemuning dan Jalan Bunga Layang kerana beberapa pesakit COVID-19 didapati menyewa di kawasan itu.

“Semasa kami melakukan analisis jangkitan COVID-19 di beberapa kawasan terutama di lot kedai, kami dapati di beberapa tempat lebih lima orang tinggal dalam satu bilik dengan pengudaraan yang lemah,” katanya kepada Bernama hari ini.

Kes pengesanan yang dijalankan di bilik yang disewa di premis lot kedai hari ini mendedahkan lebih 10 peratus penyewa bukan warganegara Malaysia.

Dr Ismuni berkata sekatan yang dijalankan di penempatan pelarian UNHCR di Kampung Muslim dan Kiamsam serta di kawasan setinggan atas air di Saguking Laut dan Sebor akan terus dipantau walaupun menyaksikan penurunan ketara kes beberapa hari lalu.

Pengesanan kes aktif  di kawasan kampung tempatan masih diteruskan dengan lebih 10 daripada 27 kampung telah diliputi setakat ini dan kurang kes dikesan.

Labuan merekodkan penurunan ketara kepada satu angka kes COVID-19 pada Isnin berbanding seminggu lepas dan pulau bebas cukai itu masih mempunyai lima kluster aktif iaitu Saguking dengan 394 kes, Tenaga (119) , Titian (65), Limbungan (54) dan Bina (50). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ATB 2 Gagalkan Cubaan Seludup Masuk 42 PTI Di Semporna

KUALA LUMPUR, 16 Dis : Angkatan Tugas Bersama 2 (ATB 2) berjaya menggagalkan cubaan menyeludup masuk 42 pendatang tanpa izin warga Filipina dengan menggunakan dua bot di perairan Semporna, Sabah, semalam.

Komander ATB 2 Brig Jen Abdul Karim Ahmad berkata hasil pemeriksaan mendapati kedua-dua bot itu membawa 14 lelaki, 10 wanita, 10 kanak-kanak lelaki dan lapan kanak-kanak perempuan tanpa sebarang dokumen sah.

Beliau berkata terdahulu, pihaknya telah mengesan tiga bot dari Pulau Sitangkai, Filipina menuju ke Bangau-Bangau, Semporna melalui pesawat C-130 Hercules milik Tentera Udara Diraja Malaysia, TRILAT 01.

TRILAT 01 kemudian melaporkan pengesanan tiga bot itu kepada Pusat Kawalan Maritim ( (Malaysia MCC) untuk tindakan lanjut.

“Kapal Diraja Baung yang berada berhampiran lokasi kejadian turut dihubungi oleh TRILAT 01 dan Pusat Operasi Wilayah Bersama ATB 2 (POWB ATB 2) untuk memantau ketiga-tiga bot itu.

“Malaysia MCC seterusnya berhubung terus kepada POWB ATB 2 untuk memohon bantuan bot pemintas namun sebuah bot berjaya meloloskan diri apabila menyedari kehadiran Tim QRF (Pasukan Tindak Cepat),” katanya dalam kenyataan hari ini.

Abdul Karim berkata hasil pemeriksaan juga mendapati barangan yang ditemukan daripada warga Filipina itu hanyalah barangan persendirian dan tiada penemuan barangan berbahaya.

“Kedua-dua bot itu bagaimanapun telah diusir keluar dari perairan Sabah. Susulan itu, Fast Interceptor Craft bersama Tim Pasukan Khas Laut di Pangkalan Laut Tun Sharifah Rodziah telah digerakkan ke perairan Pulau Pom Pom bagi mengesan sebuah bot yang berjaya meloloskan diri.

“Bot berkenaan berjaya meloloskan daripada pasukan keselamatan dan dijangkakan telah berpatah balik ke sempadan antarabangsa,” katanya.

Menurutnya, operasi sedemikian akan diteruskan bagi memastikan sempadan negara selamat di dalam usaha menyekat jenayah rentas sempadan dan mengekang penularan wabak COVID-19.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah gugur istilah ‘negeri’ bila tiba masanya

KOTA KINABALU: Kerajaan negeri akan mempertimbangkan untuk menggugurkan istilah ‘negeri’ sekiranya pindaan Perkara 1(2) Perlembagaan Persekutuan mendapat sokongan di Dewan Rakyat.

Ketua Menteri, Datuk Seri Mohd Shafie Apdal, berkata pengiktirafan itu hanya akan dilakukan apabila tiba masanya.

Beliau berkata, ketika ini apa yang penting ialah perkara dimeterai dalam Perjanjian Malaysia 1963 (MA63) dapat ditunaikan sebaik mungkin kerana rakyat Sabah sudah lama menunggu.

“Apa yang dikehendaki oleh rakyat Sabah ialah apa yang dijanjikan pada tahun 1963 dapat ditunaikan.

“Ada antara perkara tidak ditunaikan dan sebahagiannya seperti dalam Perlembagaan itu (Perkara 1(2) yang penting kepada kita, agar kedudukan Sabah dan Sarawak diiktiraf seperti dulu.

“Walaupun kita tahu (Sabah dan Sarawak) bukan lagi sebuah negara kerana kita adalah Malaysia, tetapi ia membabitkan wilayah yang ada kelainan sedikit dari segi kedudukannya.

“Apa yang penting sekarang adalah mendapat sokongan (Dewan Rakyat). Oleh itu, pengiktirafan (pindaan) itu kita akan lakukan bila sampai waktunya,” katanya.

Beliau mengulas ketika ditanya sama ada Sabah bercadang untuk menggugurkan istilah ‘negeri’ sekiranya pindaan Perkara 1(2) Perlembagaan Persekutuan yang akan dibentangkan di Dewan Rakyat, diluluskan.

Beliau berkata demikian kepada media selepas Taklimat Khas Program Pengakuan Sukarela Lembaga Hasil Dalam Negeri (LHDN) bersama Gabungan Persatuan Cina Sabah (FCAS), hari ini.

Yang turut hadir, Ketua Pegawai Eksekutif LHDN, Datuk Seri Sabin Samitah dan Naib Presiden FCAS, Datuk Chua Soon Ping.

Pada 8 Mac lalu, Menteri di Jabatan Perdana Menteri (Undang-Undang), Datuk Liew Vui Keong, berkata kerajaan bersetuju membuat pindaan dalam Perkara 1(2) Perlembagaan Persekutuan bagi menjadikan Sabah dan Sarawak sebagai rakan kongsi dengan Semenanjung.

Mengenai program itu, Mohd Shafie berkata, ia adalah inisiatif yang baik anjuran LHDN bersama FCAS, antara lain menggalakkan pembayar cukai menunaikan tanggungjawab mereka.

“Ini kerana apa yang kita bayar (cukai) termasuk daripada peniaga, akan dikembalikan oleh kerajaan untuk pembangunan negara. Oleh itu, kerajaan Sabah alu-alukan program ini,” katanya. – Berita Harian


PRN Sabah: PPBM Sedia Terima Kerusi Lebih Rendah

KOTA KINABALU: PPBM bersedia menerima jumlah kerusi lebih rendah selepas mengumumkan hasratnya bertanding di 45 kawasan pilihan raya di Sabah, kata setiausaha agungnya Hamzah Zainudin.

“Empat puluh lima kerusi adalah hasrat kita, tetapi selepas mencapai persetujuan jumlah itu akan dikurangkan,” katanya kepada pemberita selepas pertemuan dengan pemimpin PPBM Sabah hari ini.

Ketua Penyelaras PPBM Sabah Hajiji Noor berkata minggu lalu parti itu sudah mengenal pasti 45 kerusi untuk bertanding dalam pilihan raya.

Sebagai tindak balas, Umno Sabah memberikan amaran kepada parti itu, dengan mengatakan yang mereka mungkin mahu bertanding lebih daripada 38 kerusi.

Pengarah komunikasi Umno Sabah Ghazalie Ansing berkata, partinya tetap komited mempertahankan semua kerusi dimenanginya pada pilihan raya lalu.

Hamzah berkata, dapat difahami yang setiap parti menginginkan semula kerusi mereka tetapi ia belum diselesaikan lagi.

“Keutamaannya adalah memenangi semula kerajaan negeri di bawah gabungan ini (Perikatan Nasional),” katanya.

Beliau juga berkata, PN sedang berbincang dengan sekutunya mengenai sama ada menggunakan logo gabungan atau simbol parti masing-masing.

Mengenai pemilihan ketua menteri jika PN berjaya memenangi pilihan raya, Hamzah berkata pilihan awal PPBM adalah Hajiji, walaupun perkara itu masih belum dibincangkan.

“Sudah tentu, Umno akan mempunyai calonnya sendiri serta PBS dan STAR. Kami akan membincangkan siapa yang akan menjadi pilihan tepat untuk menerajui kerajaan negeri,” katanya.

Dalam pada itu Hamzah berkata, senarai calon PPBM Sabah belum dimuktamadkan namun ia akan membabitkan muka baru dan lama.

Terdahulu, beliau menerima 20,080 permohonan keahlian daripada beberapa pemimpin bahagian, menjadikan jumlah keseluruhan 105,385.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Rakyat Malaysia Berasal Dari Tawau, Sabah Seludup Syabu Ke Indonesia Diberkas

KUALA LUMPUR: Seorang rakyat Malaysia ditahan selepas cuba menyeludup masuk enam kilogram dadah jenis syabu ke Kalimantan Timur, Indonesia, 16 Julai lalu.

Lelaki terbabit ditahan oleh Bahagian Narkotik Kalimantan Timur, hasil maklumat perisikan yang diterima tentang cubaan sindiket penyeludupan dadah antarabangsa dari Tawau ke Kalimantan.

Ketua Polis Negara, Datuk Seri Abdul Hamid Bador berkata pihaknya sudah dihubungi Polis Republik Indonesia (POLRI) berhubung penahanan berkenaan.

“Setakat ini, saya masih belum menerima butiran terperinci penahanannya, namun saya dimaklumkan ada seorang rakyat Malaysia berasal dari Tawau, ditahan oleh POLRI.

“Jadi perkara ini berbalik kepada kenyataan saya sebelum ini bahawa keadaan dadah di negara ini amat kritikal dan inilah yang saya maksudkan,” katanya selepas Majlis Pelancaran Dekad Membaca Kebangsaan peringkat Polis Diraja Malaysia (PDRM) di Maktab PDRM Cheras, hari ini.

Beliau berkata, PDRM mengalu-alukan kaji selidik atau tinjauan oleh mana-mana pihak bahawa pasaran dadah dalam negara ini amat serius dan kritikal.

“Justeru saya kekal dengan kenyataan saya bahawa ancaman dadah dalam negara ini amat besar dan harus diperangi secara holistik atau menyeluruh,” katanya.

Sementara itu, Pengarah Jabatan Siasatan Jenayah Narkotik Datuk Mohd Khalil Kader Mohd, berkata, pihaknya kini sedang menjalankan siasatan sekiranya suspek mempunyai rangkaian dengan sindiket penyeludupan dadah di negara ini.

“Setakat ini, kita masih meneliti maklumat yang diperolehi oleh pihak POLRI bagi mengenal pasti rangkaian penyeludupan dadah berkenaan.

“Suspek masih berada di negara berkenaan untuk siasatan lanjut,” katanya.

Terdahulu, media Indonesia melaporkan seorang rakyat Malaysia antara lima individu yang ditahan di Kalimantan Timur kerana menyeludup enam kilogram (kg) dadah dipercayai jenis syabu.

Difahamkan, rakyat Malaysia berkenaan dalang yang berperanan menyeludup masuk dadah ke negara berkenaan.

Dadah berkenaan bernilai kira-kira RM264,000 itu bertujuan untuk pasaran di negara berkenaan.


Perarakan Perahu Nelayan Meriahkan Sambutan Hari Malaysia Di Kampung Mengkabong

TUARAN: Perarakan perahu yang dihiasi Jalur Gemilang dan bendera Sabah memeriahkan Sambutan Hari Malaysia 2019 anjuran komuniti nelayan Kampung Mengkabong, di sini pagi tadi.

Walaupun sederhana, program itu yang diadakan di Jeti Buansa, Sungai Mengkabong mendapat sambutan menggalakkan melalui penyertaan lebih 100 perahu nelayan setempat.

Ketua Badan Pimpinan Parti Pribumi Bersatu Malaysia (BERSATU) Sabah, Datuk Hajiji Noor, berkata program itu sebahagian daripada cara masyarakat setempat menterjemahkan rasa kecintaan mereka pada negara.

Katanya, inisiatif itu seharusnya dicontohi oleh semua pihak, khusus dalam menanamkan semangat patriotisme dalam kalangan rakyat.

“Ini juga membantu memperkukuhkan keharmonian dan perpaduan dalam kalangan rakyat, sekali gus sama-sama meraikan sambutan dengan penuh semangat kekitaan,” katanya ketika merasmikan program itu, di sini hari ini.

Hadir sama Penolong Pegawai Daerah Tuaran, Awang Yusuf Osman; Pengurus Persatuan Nelayan Kawasan (PNK) Tuaran, Rosman Awang; Pengerusi Persatuan Peladang Kawasan (PPK) Tuaran, Roslan Abdullah dan Pengerusi Penganjur, Hayati Majat.

Hajiji yang juga Ahli Dewan Undangan Negeri (ADUN) Sulaman, berkata beliau bangga dengan kesungguhan penduduk Kampung Mengkabong, lebih-lebih lagi dengan statusnya sebagai perkampungan nelayan tradisi di daerah ini.

Beliau turut menzahirkan rasa bangga kerana sambutan Hari Malaysia bukan hanya diraikan di peringkat kebangsaan, negeri dan daerah, malah di peringkat kampung.

Justeru, beliau menggesa rakyat agar terus menyokong setiap usaha dilaksanakan kerajaan dalam memastikan agenda pembangunan negara menjadi kenyataan, selain menekankan kepentingan memelihara perpaduan.

“Rakyat Malaysia tanpa mengira suku kaum, keturunan dan kepercayaan agama harus mengingati dan meraikan Hari Malaysia yang bersejarah ini,” katanya.


PAS Mampu Bina Muafakat Politik Di Sabah

Pelantikan Setiausaha PAS Sabah, Dr Aliakbar Gulasan sebagai antara enam Ahli Dewan Undangan Negeri (ADUN) dilantik dalam Dewan Undangan Negeri (DUN) Sabah, menimbulkan polemik baharu dalam politik Sabah.

Di sebalik pujian ia sebagai langkah wajar Ketua Menteri, Datuk Seri Hajiji Mohd Noor kerana PAS antara parti politik menganggotai Perikatan Nasional (PN), reaksi berbeza diberikan pihak pembangkang. DAP dan PKR Sabah menganggap ia tidak sepatutnya berlaku.

Mereka melihat PAS sebagai parti politik ekstrem berteraskan agama yang tidak sesuai dengan keadaan masyarakat dan budaya di negeri ini. Kehadirannya dalam politik dan DUN Sabah didakwa akan memecahbelahkan masyarakat Sabah yang berada dalam keadaan toleransi tinggi.

Dakwa mereka lagi, masyarakat Sabah tidak boleh menerima prinsip dan falsafah politik PAS berteraskan agama yang ekstrem. PAS juga tidak bertanding dalam mana-mana kerusi dalam Pilihan Raya Negeri (PRN) lepas dan tidak mendapat sokongan penduduk Sabah kerana tidak pernah memenangi sebarang kerusi pada mana-mana pilihan raya sebelum ini.

Bagaimanapun, tidak tepat jika PAS dikatakan parti politik ekstrem. Perubahan sudah banyak berlaku dalam amalan dan falsafah PAS. Sejak awal, parti itu mampu menyesuaikan pelbagai keadaan dan pertubuhan politik.

Sejak akhir 1950-an, PAS pernah bekerjasama dengan Parti Negara dan Parti Rakyat Malaya. Awal 1970-an, ia bekerjasama dengan UMNO dan semua parti utama bukan Melayu dalam komponen Barisan Nasional (BN). Pada 1990-an, PAS bekerjasama dengan Parti Semangat 46. PAS juga pernah bersama DAP dan PKR dalam Pakatan Rakyat (PR).

Tidak dinafikan teras perjuangan PAS berpaksikan prinsip Islam, tetapi bukan apa diistilahkan sebagai prinsip ‘tertutup’ hingga tidak boleh menerima pandangan orang luar. Jauh sekali menolak prinsip positif yang boleh membawa kerjasama dan muafakat positif demi kestabilan negara.

Pemilihan Aliakbar sebenarnya pilih- an tepat sebagai antara ADUN dilantik mewakili PAS. Pengalamannya dalam PAS tidak dinafikan, manakala darjah kematangan diakui. Berpengalaman sebagai pensyarah kanan di Universiti Malaysia Sabah (UMS) memberi asas positif kepada peranan bakal dipegangnya.

Kelayakan Ijazah Doktor falsafah dalam kajian Pembandaran dan Pembangunan besar faedahnya kepada sumbangan pembangunan Sabah serta kestabilan politik amnya.

Alasan menafikan perlantikan Aliakbar sebagai ADUN dilantik bersandarkan kenyataan Ahli Parlimen Pasir Puteh, Dr Nik Muhammad Zawawi Salleh mengenai hal berkaitan Kitab Injil dan Kristian, adalah tidak wajar. Apa di nyatakan Nik Muhammad Zawawi bukan kenyataan rasmi PAS sebagai parti politik.

Perlantikan Aliakbar harus dilihat dari sudut PAS sebagai parti komponen PN dan semangat kerjasama. Apabila Gabungan Rakyat Sabah (GRS) menang dalam PRN baru-baru ini, kemenangan itu tidak boleh hanya dilihat sebagai kemenangan PN, BN dan Parti Bersatu Sabah (PBS) semata-mata. Ia harus dilihat kemenangan semua parti politik dalam GRS, termasuk PAS.

Pada pilihan raya lalu, ahli PAS turut berjuang menjamin kemenangan GRS. PAS tidak bertanding pada mana-mana kerusi, tetapi alasannya memberi peluang kepada parti komponen serta alasan tempatan yang patut diterima PAS serta semangat toleransi antara parti komponen.

Apabila GRS menang, wajar semua anggota parti komponen diberikan peluang dalam politik dan DUN Sabah. Satu kerusi wajar bagi PAS sebagai parti memberikan peranan sedemikian. Semangat dan falsafah kerjasama antara semua anggota parti politik bernaung di bawah payung sama penting dan perlu diterapkan.

Ruang lantikan diberikan kepada PAS ini sangat penting bagi kerjasama dan sokongan berterusan parti itu kepada GRS khususnya PN. Andainya PAS langsung tidak diberi peluang dalam politik dan pentadbiran Sabah dengan saluran ADUN dilantik, kesan dan sokongan kurang baik oleh ahli PAS kemungkinan akan berlaku pada masa depan.

Aliakbar pasti akan bertindak sebagai anggota komponen PN dan bukan sebagai ahli PAS yang tertutup. Sebagai anak Sabah, pasti beliau memahami apa akan dilakukannya. Ini membuka peluang kepada Aliakbar dan PAS Sabah mewarnai apakah parti PAS sebenarnya tanpa keluar daripada falsafah payung besar PN dan GRS.

PAS mampu memainkan peranan dalam masyarakat Sabah yang berbilang kaum dan agama. Islam itu sesuai dengan semua zaman dan keadaan. Semangat maju jaya bagi PAS Sabah membina wajah dan peranan baharu dalam politik Sabah sebagai antara anggota PN dan Gabungan Rakyat Sabah.

Harapan besar PAS memberi sumbangan besar dalam membina muafakat politik berkat dan kestabilan politik negeri dan negara yang utuh.

Prof Madya Dr Mohd Noor Yazid,Geo-Politik dan Elektoral Sabah (GeOpeS), Universiti Malaysia Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tetak Bakal Ibu Mertua Hingga Mati Ditahan

KOTA MARUDU: Lelaki yang menetak bakal ibu mertuanya sehingga mati di Kampung Kuyuh, Pitas, di sini, kelmarin akhirnya ditahan selepas keluar daripada lokasi persembunyiannya, malam ini.

Difahamkan, lelaki itu bersembunyi di kawasan hutan di Kampung Binanjar, Paitan, namun keluar daripada persembunyiannya kerana kelaparan.

Lelaki berusia 29 tahun itu ditahan kira-kira 8 malam oleh sepasukan pegawai dan anggota polis Bahagian Siasatan Jenayah Ibu Pejabat Polis Daerah (IPD) Kota Marudu di sebuah rumah di kampung itu.

Ketua Polis Daerah Kota Marudu Superintendan Mohd Izaan Abdullah berkata, selepas kejadian di Pitas, suspek terbabit melarikan diri ke Kampungnya di Paitan.

Katanya, selepas tiba di kampung, suspek dikatakan menyembunyikan diri di dalam kawasan hutan di tepi kampung berkenaan.

“Kami menjalankan pemantauan di kawasan hutan itu sejak kelmarin dan suspek dikesan memasuki rumah seorang saudaranya.

“Rumah itu diserbu dan akhirnya suspek berjaya ditahan 8 malam tadi (hari ini),” katanya dalam kenyataan media, sebentar tadi.

Mohd Izaan berkata, suspek dipercayai masuk ke rumah itu kerana kelaparan.

“Suspek dibawa ke IPD Kota Marudu untuk tindakan lanjut.

“Kes disiasat mengikut Seksyen 302 Kanun Keseksaan kerana membunuh,” katanya.

Dalam kejadian 11.15 malam kelmarin, ibu kepada tunang suspek lelaki berkenaan dikenali sebagai Habibah Abungon, 68, mati akibat ditetak.

Dalam kejadian itu, empat sekeluarga yang berada di rumah turut cedera diserang suspek yang mengamuk selepas dikatakan enggan memutuskan tali pertunangannya. – HMetro


Ada bahagian dalam KRI Nanggala-402 Tidak Akan Dimasuki Air

JAKARTA: Ketua Angkatan Laut (KSAL) Laksamana Yudo Margono menjelaskan bahawa terdapat bahagian dalam kapal selam KRI Nanggala-402 yang kedap udara dan tak akan dimasuki air, walaupun berlaku keretakan dalam kapal itu.

Beliau meletakkan harapan tinggi agar kru sempat sempat menutup bahagian itu dan berjaya bertahan hingga saat ini walaupun kapal selam itu masih belum ditemukan.

“Ada kemungkinan kapal itu sudah dimasuki air namun, ada bahagian dalam kabin selamat daripada dimasuki air.

“Ada bahagian tertentu di dalam kapal berkenaan yang dilengkapi pintu kedap.

“Jika kru sempat menutup bahagian itu, ada kebarangkalian mereka selamat,” katanya dalam sidang media hari ini.

Menurutnya, ada kemungkinan oksigen simpanan masih ada sehingga kini.

“Sebelum ini saya menyebut bahawa oksigen mampu bertahan dalam tempoh 72 jam sekiranya kapal itu terputus bekalan tenaga.

“Jika bekalan tenaga masih ada, mereka boleh bertahan selama lima hari.

“Tapi, jika saat ia tenggelam, bekalan tenaga (elektrik) sudah terputus, maka mereka sepatutnya sudah kehabisan oksigen,” katanya.

Yudo berkata, pihaknya yakin berlaku keretakan pada kapal berkenaan sehingga menyebabkan beberapa barangan dan serpihan timbul ke permukaan.

“Kami juga yakin ia berada di kedalaman 850 meter,” katanya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Neelofa, Suami & Ahli Keluarga Dikompaun RM60,000

KUALA LUMPUR : Selebriti terkenal, Noor Neelofa Mohd Noor dan suami, Muhammad Haris Mohd Ismail atau lebih dikenali PU Riz serta ahli keluarga dikenakan kompaun berjumlah RM60,000 selepas didapati ingkar prosedur operasi standard (SOP) Perintah Kawalan Pergerakan Bersyarat (PKPB).

Ketua Polis Daerah Dang Wangi, Asisten Komisioner Mohamad Zainal Abdullah berkata, kertas siasatan kes terbabit telah dikembalikan dari Pejabat Peguam Negara pada Isnin dengan keputusan mengenakan kompaun.

Neelofa perlu membayar sebanyak RM20,000 bagi dua kesalahan tersebut manakala PU Riz pula hanya sebanyak RM10,000 atas kesalahan melanggar SOP ketika merentas negeri. Malah tiada diskaun yang akan diberikan kepad akedua mereka.

Bagi pihak keluarga selebriti itu pula, setiap ahli keluarga Neelofa seramai 20 orang pula dikenakan kompaun sebanyak RM1,500.00 seorang yang berjumlah RM30,000.00 kerana gagal mematuhi penjarakan fizikal sekurang-kurangnya satu meter ketika majlis akad nikah berlangsung.


Empat Beranak Mengaku Ingkar PKP

TAWAU: Enam individu termasuk empat beranak yang menaiki sebuah van untuk menghadiri kenduri sempena Ramadan pada Khamis lalu, masing-masing didenda RM800 oleh Mahkamah Majistret di sini hari ini kerana melanggar Perintah Kawalan Pergerakan (PKP).

Abdurrasad Arsad, 60, bersama Salbiah Bain, 64, dan dua anak, Raman, 36, serta Rozana, 28, selain Salmawati Safar, 27, dan Mohd Arifin Saiful, 23, dihadapkan di hadapan Majistret Dzul Elmy Yunus yang turut memerintahkan mereka dihukum penjara 10 hari jika gagal membayar denda.

Mahkamah juga mengarahkan Salmawati dan Mohd Arifin yang tidak memiliki dokumen pengenalan diri, dirujuk kepada Jabatan Imigresen.

Enam individu itu didakwa secara bersama berhimpun dalam sebuah kenderaan jenis van dengan maksud menghadiri satu majlis kenduri Ramadan di rumah salah seorang ahli keluarga mereka di Simpang Tanah Merah, Kampung Merotai Besar, kira-kira jam 1.50 petang pada 23 April lalu.

Mereka melanggar Peraturan 6 (1) Peraturan-peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) (No.3) 2020 yang boleh dihukum mengikut Peraturan 11(1) peraturan sama, dibaca bersama Seksyen 34 Kanun Keseksaan.

Kesalahan berkenaan boleh dikenakan hukuman denda tidak melebihi RM1,000 atau penjara tidak melebihi enam bulan atau kedua-duanya sekali.

Pendakwaan dikendalikan Pegawai Pendakwa Ibu Pejabat Polis Daerah Tawau (IPD) Tawau, Asisten Superintendan Dg Nor Azarinawaty Ag Kachee, manakala semua tertuduh tidak diwakili peguam.

Dzul Elmy dalam penghakimannya menegaskan, niat untuk menghadiri kenduri adalah baik, namun acara keagamaan termasuk akad nikah, malah solat berjemaah di masjid perlu ditangguhkan berikutan pelaksanaan PKP yang bertujuan mencegah penularan wabak COVID-19.


COVID-19: China Guna Kaedah Calitan Dubur Kesan Virus

BEIJING: China mula melaksana saringan COVID-19 menerusi kaedah calitan dubur, ke atas individu berisiko tinggi dijangkiti wabak itu.

Pihak berkuasa menggunakan kaedah itu ke atas penduduk kawasan yang disahkan terdapat kes positif virus terbabit di bandar raya ini pada minggu lalu, selain melaksanakan proses sama ke atas individu yang ditempatkan di pusat kuarantin.

Doktor kanan dari Hospital You’an, Li Tongzeng, berkata pengesanan virus menggunakan kaedah itu terbukti lebih berkesan, berbanding calitan di saluran pernafasan.

Katanya, kadar pengesanan lebih tinggi kerana virus itu berada lebih lama di bahagian dubur, berbanding di saluran pernafasan.

Bagaimanapun, penggunaan kaedah terbabit mendapat reaksi berbeza dalam kalangan pengguna media sosial.

“Saya amat beruntung dapat pulang awal ke China. Risiko rendah tetapi amat memalukan (jika dicalit di dubur),” menurut seorang pengguna media sosial.

Seorang lagi pengguna media sosial turut menjadikan penggunaan kaedah itu sebagai bahan jenaka.

“Saya menjalani dua calitan. Setiap satu calitan dubur, jururawat akan melakukan calitan di tekak. Saya risau jika jururawat terlupa menukar kapas pencalit baharu,” katanya. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pencipta, Penyanyi Selagi Ada Rindu Meninggal Dunia

Pencipta dan penyanyi lagu ‘Selagi Ada Rindu’, Shafie Ahmad, 54, atau lebih dikenali sebagai Pak Long meninggal dunia di Hospital Sultan Abdul Halim (HSAH) Sungai Petani petang hari ini dipercayai akibat paru-paru berair.

Menurut anaknya, Nur Muhammad Idhoffy, 18, ayahnya menghembuskan nafas terakhir pada 6.50 petang di sisi kesemua tujuh anaknya dan isteri selepas tiga hari dimasukkan ke Unit Rawatan Rapi (ICU) hospital berkenaan.

“Abah dirawat di HSAH sejak 8 Februari lalu selepas dipindahkan dari Hospital Sik.

“Sebelum ini abah dirawat di Hospital Sik selama 25 hari iaitu sejak awal Januari lalu akibat demam panas.

“Doktor beritahu paru-paru abah berair selain turut mengesyaki abah menghidap kanser darah,” katanya ketika dihubungi.

Difahamkan, jenazah Allahyarham akan dibawa pulang rumahnya di Kampung Batu 8, Sik tengah malam ini, dan dikebumikan pagi esok.

Selain terkenal dengan lagu Selagi Ada Rindu, Pak Long turut mencipta lagu Cinta Pantai Merdeka nyanyian Tropika dan lagu Al Jannah dendangan Mawi.- Harian Metro


Covid-19: Dua Penumpang Malaysia Positif

Dua rakyat Malaysia di atas kapal Diamond Princess, yang dikuarantin di Pelabuhan Yokohama, Jepun, disahkan positif Covid-19 dan sedang dirawat di negara itu.

Ketua Pengarah Kesihatan Datuk Dr Noor Hisham Abdullah menerusi catatan di Facebook rasmi miliknya, hari ini, berkata, selain itu terdapat dua lagi rakyat Malaysia yang masih menunggu keputusan ujian Covid-19.

“Kapal persiaran Diamond Princess yang sedang dikuarantin, mencatatkan kes kluster terbesar di luar China dengan lebih 400 orang yang diuji disahkan positif.

“Terdapat dua rakyat Malaysia yang disahkan positif Covid-19 dan dua lagi masih menunggu keputusan ujian Covid-19 di atas kapal berkenaan. Kedua-dua mereka yang positif sedang dirawat di Jepun,” menurut catatan itu.

Semalam, media melaporkan sebanyak 455 penumpang kapal itu disahkan positif Covid-19 sehingga kini. – BERNAMA


Dua Pemburu Haram Dicekup

TAWAU: Polis menahan dua lelaki selepas disyaki terbabit dengan kegiatan pemburuan haram di kawasan hutan simpan sekitar daerah ini, awal pagi semalam.

Ketua Polis Daerah Tawau, Asisten Komisioner Peter Umbuas, berkata suspek masing-masing berusia 40 dan 52 tahun itu ditahan di kawasan Ladang Sabah Sofwood, Dumpas, dekat sini antara jam 2.30 hingga 3.30 pagi.

Beliau berkata, sepasukan anggota dari Unit Penguatkuasaan Perhutanan yang menjalankan rondaan dan pemeriksaan di kawasan itu terserempak dengan suspek menaiki motosikal dalam keadaan mencurigakan.

“Kedua-dua suspek bertindak melarikan sebaik menyedari kehadiran pihak berkuasa namun salah seorang daripadanya berjaya ditangkap manakala seorang lagi meloloskan diri.

“Bagaimanapun, ketika dalam perjalanan membawa suspek pertama ke balai polis, anggota penguatkuasa sekali lagi terserempak dengan suspek kedua sebelum tangkapan dibuat,” katanya dalam kenyataan di sini, hari ini.

Peter berkata, hasil pemeriksaan menemukan dua laras senapang dan senjata api jenis bakakuk buatan sendiri bersama 12 butir peluru hidup jenis Buck Shot milik kedua-dua suspek.

Turut dirampas dua buah motosikal bersama beberapa perlatan memburu termasuk dua bilah parang panjang, pisau, walkie talkie, lampu suluh, bateri, dan telefon bimbit.

“Kedua-dua suspek yang berasal dari Kampung Merotai Besar, mengaku terbabit dalam aktiviti pemburuan haram sekitar daerah di sini, kemudiannya di bawa ke Ibu Pejabat Polis Daerah (IPD) Tawau untuk tindakan lanjut.

“Kes disiasat mengikut Seksyen 8(a) Akta Senjata 1960 dan Seksyen 6 (1) Akta Bahan Kakisan, Letupan dan Senjata Berbahaya 1958,” katanya. – BH Online


4 Lelaki Cemas Kereta Dinaiki Tiba-Tiba Terbakar

SANDAKAN: Empat lelaki cemas apabila Proton Waja dinaiki mereka tiba-tiba terbakar ketika sedang bergerak di Jalan Lintas Utara, Batu Tiga di sini, hari ini.

Dalam kejadian pada 10.10 pagi itu, pemandu dan penumpang dilaporkan berusia dalam lingkungan antara 20-an hingga 40-an dalam perjalanan dari Batu Tujuh, ke sebuah bengkel kenderaan di kawasan BDC.

Sebaik tiba di lokasi kejadian, bahagian enjin kereta berkenaan tiba-tiba terbakar.

Pemandunya yang berusia 48 tahun segera menghentikan kenderaan ke tepi jalan dan bergegas menyelamatkan diri dengan keluar dari kenderaan terbabit.

Difahamkan, ada antara penumpang gagal menyelamatkan dokumen dan barangan penting mereka.

Sementara itu, Ketua Balai Bomba Dan Penyelamat (BBP) Sandakan, Jimmy Lagung berkata, pihaknya menerima panggilan kecemasan pada 10.11 pagi mengenai kejadian itu.

Menurutnya, sepasukan pegawai dan anggota BBP Sandakan bergegas ke lokasi.

Katanya, kebakaran berjaya dipadamkan sepenuhnya pada 10.49 pagi dan kenderaan itu hangus 100 peratus.

“Semua mangsa selamat dan tiada yang cedera. Punca kejadian masih dalam siasatan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sorok rokok di ruang simpanan tangki minyak bot

LABUAN: Taktik penyeludup sorok rokok di ruang simpanan tangki minyak bot penumpang berjaya dikesan Pasukan Polis Marin (PPM) di perairan Pelabuhan Labuan, semalam.

Dalam kejadian jam 4 petang itu, sebanyak 15 karton rokok dibungkus dalam plastik hitam ditemui dalam Ops Gelora Khas yang dilakukan anggota PPM.

Komander PPM Wilayah 4 Sabah, Asisten Komisioner Mohamad Pajeri Ali, berkata sebuah bot penumpang ditahan untuk pemeriksaan.

“Ketika pemeriksaan dijalankan di bahagian ruang simpanan tangki minyak petrol, anggota berjaya menemui satu bungkusan plastik hitam mengandungi rokok jenama PENSIL sebanyak 15 karton atau 3,000 batang.

“Bagaimanapun, tiada penumpang yang mengaku barang itu milik mereka,” katanya dalam kenyataan media, di sini.

Beliau berkata, hasil pemeriksaan lanjut mendapati rokok itu cuba diseludup keluar dari Labuan tanpa menjelaskan cukai.

“Rokok bernilai RM3,750 itu dirampas dan dibawa ke pangkalan Markas Operasi PPM Labuan untuk tindakan selanjutnya.

“Kes disiasat mengikut Seksyen 135 (1)(d) Akta Kastam 1967 kerana cubaan membawa keluar rokok dari Labuan tanpa membayar cukai dan kes dirujuk ke Jabatan Kastam Diraja Malaysia (JKDM) Labuan untuk siasatan lanjut,” katanya.

Terdahulu, Mohamad Pajeri berkata, PPM Wilayah 4 Sabah akan sentiasa meneruskan dan mempertingkatkan operasi dari semasa ke semasa untuk memastikan aktiviti yang menyalahi undang-undang dapat dibanteras.

“Kerjasama dan maklumat daripada masyarakat setempat juga amat diperlukan bagi membanteras kegiatan jenayah di perairan negara,” katanya. – Berita Harian


Boeing 737 Israel Untuk Demo Produk Komersial

SINGAPURA : Pesawat ‘perisik’ Israel yang mendarat di pangkalan tentera Singapura pada Isnin sebenarnya adalah Boeing 737 yang digunakan untuk demonstrasi produk komersial.

“Demonstrasi untuk ST Engineering Aerospace oleh Israel Aerospace Industries (IAI) telah selesai dan pesawat berkenaan sedang membuat persiapan untuk berangkat dari Singapura,” kata jurucakap ST Engineering pada Khamis menjawab pertanyaan media.

“Pesawat ini beroperasi daripada kemudahan ST Engineering Aerospace di Paya Lebar dan demonstrasi itu dilakukan hanya di ruang udara dan perairan Singapura,” tambah jurucakap itu.

Sebuah portal berita Malaysia pada Selasa melaporkan yang sebuah pesawat perisik Israel mendarat di pangkalan tentera Singapura pada 24 Mei.

Memetik jurnal berita pertahanan, Defense Security Asia, portal itu mengatakan pesawat yang bernombor pendaftaran 4X-AOO adalah milik IAI-Elta, kontraktor pertahanan utama Tel Aviv yang mengkhusus dalam perisikan dan sistem elektronik untuk aplikasi keselamatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belajar Tinggi Tapi Kurang Cerdik

TAWAU: Tiga penuntut institusi pengajian tinggi (IPT) berdepan tindakan undang-undang kerana ingkar dan melanggar perintah kuarantin di rumah.

Ketiga-tiga penuntut terbabit sebelum ini diperintahkan menjalani kuarantin 14 hari di rumah masing-masing sebaik tiba dari Kuala Lumpur pada 1 dan 4 Mei lalu.

Pegawai Kesihatan Kawasan II Dr Suzalinna Sulaiman berkata, hasil pemantauan mendapati, ketiga-tiganya ingkar perintah kuarantin dan keluar daripada kawasan rumah tanpa alasan munasabah.

“Kami sudah membuka kertas siasatan dan hanya menunggu arahan selanjutnya untuk tindakan pendakwaan,” katanya ditemui di pejabat Kesihatan Tawau hari ini.

Sementara itu, dalam perkembangan berasingan, beliau menggesa semua penumpang yang menaiki penerbangan Air Asia AK5740 dari Kuala Lumpur ke Tawau pada 1 dan 4 Mei lalu tampil untuk pengambilan sampel kedua ujian saringan Covid-19.

Katanya, 402 penumpang termasuk 72 penuntut IPT yang menaiki kedua-dua penerbangan itu sudah menjalani saringan pertama sebaik tiba di Lapangan Terbang Tawau.

Bagaimanapun, katanya, mereka diminta hadir untuk pengambilan sampel kali kedua bermula hari ini di Klinik Kesihatan Tawau di Jalan Chong Thien Vun, dekat Kubota antara jam 8.30 pagi sehingga jam 3.30 petang.

Terdahulu, Pengarah Kesihatan Negeri Sabah Datuk Dr Christina Rundi berkata, seorang penuntut yang berasal dari daerah ini antara tiga individu yang ingkar dan melanggar perintah kuarantin di rumah.

“Jabatan Kesihatan Negeri Sabah (JKNS) tidak ragu-ragu untuk mengambil tindakan ke atas mana-mana individu yang ingkar perintah ini,” katanya.- Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Dari Pulau Bum-Bum Ke Amerika Syarikat

TAWAU: Kesukaran hidup selain menetap di pulau bukan penghalang kepada dua pelajar Sekolah Menengah Kebangsaan (SMK) Pulau Bum Bum, Semporna, untuk menggapai impian belajar di Amerika Syarikat (AS).

Siti Juliana Sahaawi, 17, dan Muhammad Azizan Totik, 16, antara lima pelajar sekolah dari Tawau dan Semporna yang terpilih menyertai Program Kepimpinan Belia Asia Tenggara (SEAYLP) iaitu program pertukaran selama tiga minggu di negara Uncle Sam berkenaan, April depan.

Siti Juliana berkata, sebagai pelajar di kawasan pedalaman, adalah sukar bagi mereka untuk belajar atau keluar dari kawasan pulau.

“Sedangkan ke Kota Kinabalu pun agak sukar, inikan pula ke luar negara seperti Amerika Syarikat.

“Justeru, saya menganggap ini peluang keemasan yang tidak patut dilepaskan apabila terpilih menyertai SEALYP,” katanya.

Menurut Siti Juliana, pekerjaan ayahnya, Sahaawi Imam Saudagar, 64, sebagai nelayan, menjadi penguat kepada anak bongsu daripada lapan beradik ini untuk terus melakar kejayaan.

“Saya berharap pemilihan kali ini menjadi pembakar semangat kepada rakan sekolah yang lain untuk terus berusaha merealisasikan impian ‘dari pulau ke pentas dunia’,” katanya.

Kenyataan Siti Juliana turut dipersetujui rakannya Muhammad Azizan, yang berazam untuk memanfaatkan sepenuhnya peluang menimba ilmu di Amerika Syarikat.

“Setiap pengalaman yang ada di sana, saya akan manfaatkan sepenuhnya dan praktikkan semula apabila pulang semula ke sini.

“Setakat ini, saya dan rakan-rakan banyak membuat kajian menerusi internet untuk belajar budaya dan SEALYP terdahulu sebagai persiapan sebelum berangkat ke sana,” katanya.

Selain Siti Juliana dan Muhammad Azizan, tiga pelajar lain yang terpilih adalah Gwyneth Valencia Ortiz, 17, (SM St Patrick, Tawau), Ha Hen Bin, 17, (Vission Secondary School, Tawau) dan Vagish Krishnan, 17, (SM St Patrick), manakala Shashi Davien Thomas dan SMK KInabutan terpilih sebagai mentor dewasa.

Sementara itu, Penolong Pegawai Hal Ehwal Kebudayaan Kedutaan Amerika Syarikat Sarah J. Talalay SEALYP adalah program pertukaran selama tiga minggu membabitkan 50 pelajar sekolah menengah dan sepuluh mentor dewasa dari sepuluh buah negara Asia Tenggara.

“Program ini memberi tumpuan kepada pembangunan kepimpinan dan belia di Nothhern Illinois University (NIU) pada April depan.

“Ia merangkumi bengkel, sesi interaktif, simulasi, latihan kepimpinan dan kerja berpasukan,” katanya.

Selain itu, Sarah berkata, peserta juga berpeluang melakukan khidmat sukarelawan dan akan melawat organisasi berkaitan komuniti keluarga angkat masing-masing.


Perkenal Harga Siling Tiket Penerbangan Sabah, Sarawak Dan Semenanjung

KUCHING: Sudah tiba masanya Kerajaan Persekutuan menimbangkan secara serius pengenalan harga siling tiket penerbangan menghubungkan Sarawak, Sabah dan Semenanjung bagi mengelak manipulasi kadar tambang melampau.

Ini penting, berikutan manipulasi harga tambang yang kerap berlaku terutamanya pada musim perayaan dan cuti sekolah, yang mana laluan Kuala Lumpur – Sibu atau Kuching – Kuala Lumpur boleh melambung sehingga RM1,000 bagi seorang penumpang.

Menteri Pelancongan, Kesenian, Kebudayaan, Belia dan Sukan, Datuk Abdul Karim Rahman Hamzah berkata, bagaimanapun syarikat penerbangan tempatan sanggup pula menurunkan harga tiket serendah mungkin bagi sektor Asia Tenggara.

“Atas alasan persaingan daripada syarikat penerbangan lain, mereka boleh pula merendahkan tambang. Sebab itu, monopoli satu atau dua syarikat saja bagi laluan tertentu di negeri ini adalah tidak munasabah.

“Inilah masalah kita alami sekarang, kera di hutan disusukan, anak di rumah mati kelaparan,” katanya hari ini.

Beliau berkata, Kerajaan Persekutuan perlu memberi perhatian mendalam kepada masalah dan beban harga melampau terutama membabitkan sektor pengangkutan udara membabitkan negeri besar, Sarawak dan Sabah.

“Harga tiket melambung juga berlaku di laluan dalam negeri seperti laluan Kuching – Miri. Kerajaan mesti bertindak agar ada siling terhadap sektor ini tapi nampaknya tiada apa-apa yang dilakukan,” katanya.

Abdul Karim berkata, bagi keluarga besar dengan harga tiket dilepaskan kepada tekanan pasaran semata-mata pastinya membebankan.

“Subsidi terhadap barang keperluan ada, namun untuk pengangkutan seperti dilepaskan begitu saja. Sarawak masih memerlukan perhubungan udara kerana muka buminya yang luas,” katanya.


UMNO Sabah Nafi Desak Anifah Tanding Atas Tiket BN

KOTA KINABALU: Pengerusi Perhubungan UMNO Sabah Datuk Seri Bung Mokhtar Radin menafikan parti itu (UMNO) dan Barisan Nasional (BN) mendesak Datuk Seri Anifah Aman bertanding atas tiket BN pada PRK Kimanis.

Beliau berkata, apa yang berlaku ialah UMNO Sabah sebelum ini mencadangkan kepada Presiden UMNO Datuk Seri Dr.Ahmad Zahid Hamidi agar Anifah dicalonkan semula di kerusi itu jika beliau bersetuju bertanding atas tiket BN.

Menurut Bung sebelum itu beliau telah berbincang bersama Anifah mengenai perkara ini, bagaimanapun bekas Menteri Luar itu menolak dengan alasan mahu menumpukan perhatian dalam Pilihan Raya Umum (PRU) ke-15 akan datang.

“Tidak timbul isu Zahid memujuk dan memaksa Anifah untuk bertanding semula di Kimanis kerana perbincangan telah kami lakukan sebelum ini bersama beliau,” katanya.

Bung yang juga Ahli Majlis Tertinggi UMNO berkata demikian sebagai mengulas kenyataan Ketua Biro Penerangan Multimedia dan Pendidikan Parti Warisan Sabah Datuk Dr.Yusuf Yakub yang menyebut BN/UMNO menghadapi kemelut dalaman dan kononnya terdapat kelemahan parti menerusi status yang dimuat naik di media sosial.

Mengulas lanjut Bung berkata, perkara itu hanya cadangan UMNO Sabah kepada presiden tanpa menjejaskan kuasa autonomi UMNO Sabah.

Menurut Bung yang juga Ahli Parlimen Kinabatangan masih ramai pemimpin UMNO Sabah terutamanya di bahagian Kimanis yang boleh diketengahkan menjadi calon, cuma pihaknya membuat tawaran kepada Anifah kerana akur dan faham beliau masih mempunyai penyokong yang ramai di Parlimen Kimanis.

“Anifah sudah membuat keputusan menolak tawaran ini, kami kena hormatinya namun apa yang membanggakan kami beliau terus menyokong perjuangan kami mempertahankan kerusi BN di Kimanis bagi memenuhi aspirasi rakyat,” katanya.

Bung turut menyifatkan kenyataan Dr Yusuf dangkal dan hanya cuba mengelirukan rakyat khususnya penyokong-penyokong BN di Parlimen Kimanis.

“Saya harap rakyat tidak mudah dikelirukan dengan kenyataan seperti ini,” katanya selepas mengadakan perjumpaan bersama petugas-petugas markas BN di pejabat UMNO bahagian Kimanis semalam.

Sebelum itu Bung bersama rombongan UMNO Sabah melawat beberapa buah PDM di Parlimen Kimanis dan berpuas hati dengan kesiapsiagaan jentera BN di semua PDM bagaimanapun menurut beliau ianya akan terus dipertingkatkan sehingga tarikh pembuangan undi pada 18 Januari depan.


Pelajar Maut Terkena Renjatan Elektrik

KOTA KINABALU: Seorang pelajar lelaki tingkatan 4 di sebuah sekolah menengah di sini meninggal dunia dipercayai terkena renjatan elektrik dalam kejadian kira-kira jam 6 petang kelmarin.

Sebelum kejadian mangsa dipercayai bermain bola semasa hujan renyai-renyai bersama rakan-rakannya berhampiran sebuah gelanggang bola keranjang dekat Taman Bandar Sierra di sini.

Mangsa dikatakan tergelincir semasa bermain bola sebelum terjatuh dan memegang sebatang lampu di kawasan terbabit.

Akibat daripada itu, mangsa tiba-tiba tidak sedarkan diri dan selepas kira-kira seminit, mangsa didapati bernafas secara tercungap-cungap.

Rakan-rakan mangsa dan orang awam yang berada di lokasi kejadian turut memberi bantuan kecemasan sebelum ambulans tiba dan membawa mangsa ke Hospital Wanita dan Kanak-Kanak (HWKK) Likas untuk rawatan lanjut.

Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan kejadian berkenaan.

Beliau berkata, pihaknya dihubungi hospital berhubung kejadian terbabit dan pegawai perubatan hospital mengesahkan mangsa meninggal dunia pada jam 8.21 malam.

Menurutnya, kes berkenaan diklasifikasikan sebagai mati mengejut (SDR).

Kejadian berkenaan mulai tular di media sosial sejak semalam yang menunjukkan gambar mangsa diberi rawatan kecemasan oleh petugas kesihatan di lokasi kejadian.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Main gitar, menyanyi sebagai penghargaan

KOTA KINABALU: Yang di-Pertua Negeri Sabah, Tun Juhar Mahiruddin, membuat persembahan khas dengan bermain gitar dan menyanyi sebagai tanda penghargaan kepada orang ramai yang hadir memeriahkan acara berbasikal sempena sambutan Hari Jadi Rasmi Ke-65 beliau, di Taman Awam Teluk Likas, di sini, pagi tadi.

Juhar yang menggunakan gitar elektrik jenama Fender, memainkan lagu `Senandung Malam’ dan `Cha Cha’ sebelum menyanyikan sendiri lagu yang pernah dipopularkan penyanyi Elvis Presley, `One Night’.

Lebih meriah lagi apabila orang ramai yang hadir pada majlis itu turut menari ketika Juhar membuat persembahan.

Timbalan Ketua Menteri yang juga pengerusi jawatankuasa penganjur acara berkenaan, Datuk Jaujan Sambakong, berkata persembahan itu Juhar bukan sebahagian daripada pengisian pada program berkenaan.

“Seperti yang dikatakannya di atas pentas, ia adalah penghargaan yang ikhlas daripada beliau kepada orang ramai.

“Acara ini amat meriah dengan kehadiran lebih 3,000 orang,” katanya pada sidang media selepas majlis sambutan berkenaan.

Jaujan yang juga Menteri Perumahan dan Kerajaan Tempatan berkata, acara berkenaan turut menerima penyertaan daripada rakyat Brunei yang datang ke negeri ini.

Acara meriah yang diadakan seawal jam 7 pagi itu disertai Ketua Menteri Sabah, Datuk Seri Mohd Shafie Apdal dan isteri Datin Seri Shuryani Shuaib, menteri Kabinet negeri serta Datuk Bandar Kota Kinabalu, Datuk Yeo Boon Hai.

Ribuan orang yang hadir berpeluang berbasikal bersama Juhar, Mohd Shafie dan pemimpin negeri yang lain di sepanjang pantai taman awam berkenaan.

Pada acara itu, Juhar turut melepaskan sebanyak 65 ekor burung merpati di kawasan pantai.


Tanya Tuan Punya Badan, Warisan Enggan Ulas ADUN Keluar Parti

KOTA KINABALU: Setiausaha Agung Warisan Lorreto Padua enggan mengulas lanjut mengenai khabar angin yang mengatakan Ahli Dewan Undangan Negeri (ADUN) parti itu, Yusof Yacob telah meninggalkan parti.

Katanya, setakat ini beliau belum menerima sebarang surat peletakan jawatan daripada Yusof walaupun ada ura-ura mengatakan dia telah berbuat demikian.

“Tiada apa yang boleh saya komen kerana belum ada surat (peletakan jawatan), mungkin boleh tanya tuan punya badan (Yusof),” katanya ketika dihubungi FMT.

Terdahulu, Sinar Harian semalam, melaporkan Yusof yang juga ADUN Sindumin dan Ketua Penerangan Warisan telah keluar meninggalkan parti.

Laporan yang memetik sumber itu mengatakan Yusof mengambil keputusan itu dan menjadi ADUN bebas yang menyokong kerajaan.

Menurut sumber itu, beliau dijangka akan mengumumkan perkara itu secara rasmi pada minggu depan.

Dalam perkembangan sama, The Star, hari ini melaporkan Yusof menafikan yang dia telah meninggalkan Warisan.

Katanya, perkara itu hanya satu spekulasi namun berkata, sebarang perkembangan hanya akan diumumkan kemudian. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 Kes COVID-19 Beaufort Dari Kluster Tabligh Seri Petaling

KOTA KINABALU: Sehingga 23 April Beaufort telah melaporkan sebanyak 11 kes positif COVID-19 dan lapan daripada jumlah berkenaan berpunca dari kluster tabligh Seri Petaling.

Pengarah Kesihatan Negeri Sabah Datuk Dr Christina Rundi berkata, kluster berkenaan terdiri daripada tiga kes yang telah menghadiri perhimpunan di Seri Petaling dan lima lagi adalah kontak generasi pertama.

“Dua kes lagi yang dikesan telah menghadiri perjumpaan tabligh di Sulawesi, Indonesia. Manakala satu lagi kes merupakan kontak generasi pertama kes sporadik di Kota Kinabalu.

“Setakat ini seramai lapan orang telah sembuh, aktiviti kawalan dan pencegahan masih giat dilaksanakan oleh anggota kesihatan daerah Beaufort,” katanya dalam satu kenyataan.

Beliau berkata, Kuala Penyu masih kekal sebagai Zon Hijau sehingga hari ini tetapi anggota kesihatan daerah berkenaan bersama-sama dengan agensi lain serta masyarakat kawasan itu terus berjuang untuk mengekalkan status Zon Hijau.

Katanya, antara aktiviti kawalan dan pencegahan yang dilaksanakan adalah saringan dan pemeriksaan kesihatan di Terminal Feri Menumbok iaitu salah satu pintu masuk ke negeri Sabah.

“Sejak 23 Mac 2020, seramai 4,321 penumpang telah disaring dan 109 sampel ujian telah diambil di mana sat kes positif COVID-19 telah berjaya dikesan.

“Kes tersebut telah didaftarkan di daerah asal mengikut alamat semasa.  Selain itu, sebanyak 99 arahan kuarantin telah dikeluarkan,” katanya.

Menurutnya, aktiviti nyah cemar bersepadu oleh Pejabat Kesihatan Daerah, Jabatan Bomba dan Penyelamat (JBPM) dan Majlis Daerah Kuala Penyu (MDKP) telah dilaksanakan melibatkan 10 kawasan tumpuan awam dan 66 buah rumah ibadat.  Dalam pada itu katanya, Jabatan Kesihatan Negeri Sabah (JKNS) ingin memaklumkan bahawa pada 23 April 2020, sebanyak tujuh sampel positif telah dilaporkan oleh pihak makmal.

Daripada jumlah itu katanya, satu kes COVID-19 baru disahkan di daerah Kota Kinabalu.  Sampel selebihnya adalah sampel ulangan.  Jumlah kes COVID-19 keseluruhan bagi negeri Sabah adalah sebanyak 309 kes.

“Pihak JKNS sedang giat melaksanakan saringan bersasar di daerah Tawau, Lahad Datu, Kinabatangan, Sandakan dan Kota Kinabalu serta dalam kalangan petugas kesihatan,” katanya.

Christina berkata, pada 22 April 2020, hanya seorang saja yang telah ditempatkan di Pusat Kuarantin menjadikan kumulatif yang masih berada di Pusat Kuarantin seramai 503 orang.

Katanya, seramai 101 orang telah dibenarkan pulang menjadikan kumulatif discaj kuarantin sehingga 22 April 2020 seramai 1,595 orang.

“Bilangan kumulatif mereka yang masih dalam pemantauan perintah pengawasan dan pemerhatian Home Quarantine di bawah Akta Pencegahan dan Pengawalan Penyakit Berjangkit 1988 sehingga 22 April 2020 adalah seramai 4,864 orang.

“Blangan kontak rapat yang telah tamat tempoh Home Quarantine adalah seramai 12,957 orang,” katanya.


2 pencuri penutup pembentungan najis ditahan

KECEKAPAN polis menjalankan siasatan berhubung laporan kecurian penutup besi pembentungan najis di Jalan Sang Kancil, Kota Kinabalu baru-baru ini, berjaya membawa kepada penahanan dua lelaki.

Kedua-dua lelaki berusia 22 dan 50 tahun mengaku menjadikan aktiviti mencari besi buruk sebagai punca pendapatan dengan menjual hasil kepada pembeli di kawasan Sembulan.

Ketua Polis Daerah Kota Kinabalu Asisten Komisioner Habibi Majinji berkata, kejadian dilaporkan berlaku 9 Februari lalu apabila tindakan jenayah kedua-dua suspek dirakam orang awam sebelum membuat laporan polis.

Katanya, berdasarkan laporan diterima, sepasukan polis yang menjalankan siasatan menahan suspek pertama di Kampung Sembulan Lama, untuk membantu siasatan.

“Hasil daripada maklumat soal siasat, polis berjaya menahan rakan suspek di rumah tidak bernombor di Kampung Sembulan, Kota Kinabalu, Selasa lalu.

“Sebuah kereta Proton Saga yang dipercayai digunakan dalam kejadian berkenaan turut dirampas,” katanya ketika dihubungi, hari ini.

Menurutnya, kedua-dua suspek mengaku terbabit mencuri penutup besi pembentungan najis dan seorang daripada suspek didapati mempunyai tiga rekod jenayah lampau membabitkan penyalahgunaan dadah.

Katanya, kes disiasat mengikut Seksyen 379 Kanun Keseksaan dan siasatan lanjut dijalankan bagi mengenalpasti pembabitan kedua-dua dalam kes lain. – Harian Metro


Guru Meninggal Dunia Akibat COVID-19 Di Semporna

KOTA KINABALU: Semua sekolah di Sabah berkemungkinan akan ditutup selama dua minggu selepas seorang guru meninggal dunia akibat COVID-19, memetik sumber, laporan Portal The Star.

Sementara itu, Pengarah Jabatan Pendidikan Negeri Sabah, Dr. Mistrine Radin mengatakan bahawa maklumat mengenai guru berkenaan tidak boleh didedahkan. Melalui pemeriksaan di Hospital Semporna mendapati guru tersebut meninggal dunia di situ.

Seorang pegawai hospital berkata, pengarah hospital sedang berbincang dengan kementerian untuk mengeluarkan satu kenyataan.

Dr. Mistrine bagaimanapun mengesahkan seorang guru lelaki maut akibat COVID-19, namun enggan mengulas lebih lanjut.

Tambah beliau lagi, ketika ini semua 50 sekolah di daerah tersebut telah ditutup sehingga 12 Oktober 2020.

Daerah Semporna merupakan salah satu daerah Zon Merah akibat COVID-19 selain Tawau, Lahad Datu dan Kunak. Setakat ini, 388 kes COVID-19 dicatatkan di daerah itu. .Sumber: Portal The Star / SabahInfo


PPM Sabah Ambil Alih Tugas Menjaga Pulau Tabawan

SANDAKAN: Komander Pasukan Polis Marin Wilayah 4 Sabah, Asisten Komisioner (ACP) Haji Mohamad Pajeri Ali berkata, Pasukan Polis Marin (PPM)  Wilayah Sabah akan mengambil alih penugasan menjaga perairan negara di Pulau Tabawan Kunak.

“Penugasan menjaga keselamatan di pulau itu sebelum ini dijaga oleh Angkatan Tentera Malaysia (ATM),” katanya kepada pemberita di Sandakan.

Beliau berkata, pihak ATM akan menyerahkan penugasan itu kepada PPM Sabah dalam masa terdekat ini.

Mohamad Pajeri berkata, Pulau Tabawan di Kunak ini adalah satu tempat yang strategik dari segi kawalan keselamatan ekoran kedudukannya berdekatan dengan Lahad Datu, Kunak dan Semporna.

“Jadi dari segi mengekang aktiviti jenayah rentas sempadan ini, saya rasa amat sesuai lah Pulau Tabawan untuk dijadikan lokasi kita melakukan operasi serta rondaan,” katanya.

Beliau berkata,  bukan Pulau Tabawan sahaja yang dijadikan fokus oleh PPM tetapi ada beberapa tempat lagi kita sedang melihat supaya pasukan polis marin boleh berada di kawasan tu.

Mengenai keselamatan pelancong di pulau peranginan, beliau berkata PPM sentiasa memberi keutamaan terhadap aspek itu dengan mengadakan rondaan secara kerap.

Mohamad Pajeri berkata, pihak pasukan keselamatan teruatamanya pasukan polis marin sentiasa berada di perairan untuk memastikan tahap keselamatan adalah terkawal dan selamat.


COVID-19: Kerajaan Umum Beri Diskaun Bil Elektrik Sehingga September

KUALA LUMPURL: Kerajaan telah mencadangkan pemberian diskaun bil elektrik kepada semua pengguna elektrik bagi tempoh 1 April sehingga 30 September 2020.

Menteri Tenaga dan Sumber Asli, Datuk Dr. Shamsul Anuar Nasarah berkata, kerajaan bersetuju untuk memberi diskaun sebanyak 15 peratus bagi penggunaan elektrik dalam tempoh tersebut kepada enam sektor perniagaan terpilih yang menerima kesan langsung daripada penularan wabak COVID-19.

“Antaranya adalah pengendali hotel, agensi pengembaraan dan pelancongan, kompleks beli-belah, pusat konvenseyen, taman tema dan syarikat penerbangan tempatan.

“Diskaun 15 peratus ini melibatkan kira-kira 10 ribu pemilik akaun daripada sektor tersebut yang mengguna pakai Tarif Perdagangan sahaja,” katanya dalam satu kenyataan rasmi, hari ini.

Selain itu, Shamsul menambah, diskaun 15 peratus tersebut dijangka memberi impak pengurangan bil elektrik sebanyak RM40 juta bagi semenanjung, manakala RM20 juta di Sabah dan RM8.5 juta di Sarawak.

“Pengguna-pengguna komersial, industri dan pertanian selain enam sektor itu pula akan menikmati diskaun sebanyak 2 peratus bagi penggunaan elektrik sepanjang tempoh demikian.

“Ia dijangka memberi manfaat kepada kira-kira 1.6 juta pemegang akaun Tenaga Nasional Berhad (TNB) dengan penjimatan yang dianggarkan sebanyak RM370 juta bagi semenanjung.

“Manakala ia turut memberi manfaat juga kepada 99,322 pemegang akaun TNB di Sabah dengan penjimatan sebanyak RM11.5 juta serta 100,000 pemilik akaun di Sarawak dengan jumlah penjimatan RM107.2 juta,” jelasnya lagi dalam kenyataan tersebut.

Dalam pada itu, sebanyak 2 peratus diskaun pula akan diberikan kepada pengguna kategori domestik atau rumah kediaman bagi tempoh yang sama.

“Ini bermakna rakyat akan menikmati diskaun 2 peratus itu dalam tempoh tersebut sebagai tambahan kepada 6 peratus yang telahpun dinikmati oleh pengguna domestik pada masa ini bagi tempoh 1 Januari hingga 30 Jun 2020.

“Ia dijangka memberi anggaran penjimatan sebanyak RM92 juta kepada 7.5 juta pengguna di semenanjung, selain RM5.7 juta kepada 520,378 pengguna di Sabah dan RM6.8 juta kepada 585,637 pengguna di Sarawak,” tambahnya lagi.

Difahamkan, pemberian diskaun tersebut telah diumumkan secara berperingkat melalui pengumuman pada 27 Februari 2020 semasa pengumuman Pakej Rangsangan Ekonomi Negara 2020 (PRE2020) serta pengumuman oleh Perdana Menteri selepas mesyuarat Majlis Tindakan Ekonomi pada 16 Mac 2020.

Menurut Shamsul, kos pemberian diskaun elektrik itu ditampung oleh kerajaan melalui dana Kumpulan Wang Industri Elektrik bagi semenanjung, manakala bagi Sabah dan Sarawak adalah di bawah tanggungan Kerajaan Persekutuan.

Sumber: Kementerian Tenaga dan Sumber Asli


‘Polis Boy’ Ditahan Di Tawau

POLIS BOMBALAI TUMPASKAN “Polis Boy” KURANG 24 JAM

TAWAU, 01 JUN 2019 – Sepasukan anggota polis dari Balai Polis Bombalai dan dibantu oleh anggota Polis Bantuan telah berjaya membuat tangkapan seorang lelaki yang menyamar sebagai anggota polis dikenali dengan nama “polis boy” sekitar jam 1.45 petang tadi di kawasan kedai Dumpas,Tawau.

Setelah memperkenalkan diri sebagai anggota polis, suspek cuba melarikan diri namun berjaya ditangkap setelah berlaku pergelutan.

Siasatan awal suspek telah mengaku telah memperdayakan mangsa untuk dapatkan wang dengan menyatakan ia boleh membebaskan tangkapan dengan membuat bayaran padanya.

Suspek dan barang rampasan telah dibawa ke IPD Tawau untuk siasatan lanjut. Kes disiasat di bawah Seksyen 420 Kanun Keseksaan.


Kementerian Luar sahkan kematian Haziq

KEMENTERIAN Luar mengesahkan, rakyat Malaysia, Muhammad Haziq Mohd Tarmizi, 17, adalah antara 50 mangsa yang kehilangan nyawa dalam insiden tembakan di Christchurch, minggu lalu.

Menurut kenyataan itu, Pesuruhjaya Tinggi Malaysia akan memberikan bantuan kepada keluarga bagi proses pengebumian berkenaan.

“Allahyarham adalah anak kepada Mohd Tarmizi yang cedera semasa serangan berlaku. Turut cedera yang lain ialah Muhammad Nazril Hisham Omar dan Rahimi Ahmad.

“Kerajaan Malaysia menyampaikan ucapan takziah kepada keluarga Allahyarham,” katanya, hari ini.

Dalam pada itu, Kementerian Luar memaklumkan, Menteri di Jabatan Perdana Menteri Datuk Seri Dr Mujahid Yusof juga akan berlepas ke Christchurch untuk mewakili kerajaan bagi memberikan sokongan kepada rakyat Malaysia yang terjejas susulan tragedi ini.

Katanya, kementerian juga meminta semua pihak media dan awam untuk menghormati perasaan ahli keluarga yang berdepan tempoh sukar ini.

Harian Metro melaporkan, Mohd Haziq yang hilang sejak kejadian Jumaat lalu, disahkan meninggal dunia.

Pengesahan itu dilaporkan Exco Jawatankuasa Masyarakat Penyayang dan Alam Sekitar Pulau Pinang, Phee Boon Pooh, 11.20 malam ini.

Beliau dipetik berkata, kerajaan New Zealand cukup teliti dan mematuhi prosedur berkaitan akta peribadi, tambahan pula banyak kematian berlaku dalam kes berkenaan. – Harian Metro


Gambar Aliff Aziz bermesra dengan model pula tersebar?

Beberapa hari ini, kontroversi yang melanda pelakon dan penyanyi, Aliff Aziz semakin hangat diperkatakan orang ramai di media sosial. Jika sebelum ini sekeping gambar yang didakwa mirip suami kepada Bella Astillah itu bersama seorang remaja bawah umur tersebar, lain pula pada kali ini.

Terbaru berapa keping gambar penyanyi kelahiran Singapura itu bercumbu dengan seorang wanita lain telah tersebar di media sosial.

Wanita berpenampilan hoodie berwarna merah dan berseluar jeans didakwa merupakan seorang model itu kelihatan bergambar mesra dengan Aliff dipercayai ketika berada di sebuah kelab hiburan.

Difahamkan, wanita seksi itu merupakan ‘mangsa’ keempat yang mempunyai hubungan dengan suami kepada penyanyi, Bella Astillah walaupun sudah memiliki seorang anak lelaki.

Walau bagaimanapun, kesahihan gambar tersebut belum dapat dibuktikan lagi sama ada gambar terbaru ataupun lama. – OHMYMEDIA


Dahulu Senyap, Kini Tayang Wang KWSP

KUALA LUMPUR : Media sosial kini dipenuhi dengan pelbagai perkongsian daripada orang ramai yang teruja menunjukkan koleksi barangan yang dibeli menggunakan duit pengeluaran khas Kumpulan Wang Simpanan Pekerja (KWSP) sebanyak RM10,000.

Tidak cukup dengan perkongsian gambar-gambar pembelian, ada kalangan pencarum turut merakam video di luar pekarangan premis perniagaan dengan memaparkan beg kertas, harga serta pelekat jenama barang yang dibeli.

Tinjauan Kosmo! mendapati, tabiat menayang atau ‘show off’ barangan peribadi ini adalah melibatkan koleksi cincin emas, pakaian berjenama, beg tangan sehinggalah kepada pembelian kereta baharu.

Situasi tersebut dilihat semakin ketara sebaik pengeluaran wang caruman KWSP dikreditkan ke akaun pencarum sejak minggu lalu.

Menariknya, selain mengundang tanda suka dan pujian daripada kenalan serta saudara-mara, ada segelintir pengguna yang membangkitkan persoalan berhubung motif sebenar di sebalik amalan menunjuk kemewahan hasil duit KWSP.

Bagi seorang pekerja kilang, Nadirah Ibrahim, 38, adalah menjadi kepuasan buatnya apabila dapat membeli barangan berharga iaitu sebentuk cincin emas seberat kira-kira lapan gram menggunakan suku daripada duit pengeluaran khas.

Jelas Nadirah, niatnya bukan mahu menunjukkan mengenai kemewahan yang bersifat sementara itu, tetapi sekadar suka-suka untuk kepuasan diri.

“Sekali-sekala dapat wang yang banyak, apa salahnya saya memuat naik barang yang dibeli menggunakan duit hasil penat lelah bekerja selama hampir 12 tahun.

“Tujuan saya menayang dua bentuk cincin pada harga RM2,400 dan RM2,600 hanya untuk mendapatkan pandangan daripada rakan-rakan lain untuk memilih mana yang sesuai,” katanya kepada Kosmo!.

Sementara itu, pekerja swasta, Hanif Ishak, 38, pula berpandangan, dia sudah lama menyimpan hasrat untuk memiliki sebuah kereta baharu berjenama Honda City dan peluang itu hadir apabila dia berjaya mengeluarkan wang caruman sebanyak RM10,000.

“Tidak salah rasanya saya memuat naik rakaman video sepanjang berada di bilik pameran selain menayang setiap detik menerusi Insta Story dan status WhatsApp mengenai urusan.

“Ini cara saya meluahkan kegembiraan yang terbuku di hati dan lega rasanya dapat mempamerkan apa yang dimiliki kepada umum.

“Biarlah mereka hendak kata apa pun, janji saya gembira dapat kereta baharu,” ujarnya.

Dalam pada itu, pegawai pemasaran, Aina Shamsul, 45, berkata, dia sedikitpun tidak mempedulikan segala cemuhan atau kritikan daripada kenalan setiap kali memuat naik gambar ketika membeli-belah di butik pakaian dan berbuka puasa di hotel menggunakan hasil duit caruman tersebut.

“Bangga dengan apa yang dimiliki. Bukan senang nak dapat keluar wang sebanyak itu. Hanya di media sosial tempat kami meluahkan perasaan teruja ini.

“Bukan saya sahaja yang sebegitu (muat naik gambar), malah ramai lagi rakan yang berlumba-lumba mahu tunjuk barang yang dibeli mereka. Masing-masing guna saluran media sosial.

“Sejak minggu lalu, ramai kenalan turut menjadikan aplikasi WhatsApp sebagai tempat perkongsian gambar-gambar semasa di butik pakaian, tayang beg kertas dari butik berjenama dan kepingan wang kertas berjumlah RM10,000,” jelasnya. – KOSMO

Sama-sama kita nantikan sidang media petang ini.Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Balai Polis Penampang Dinaiki Air Sampai Paras Betis, Netizen Doakan Anggota PDRM Dilindungi Allah

KOTA KINABALU: Hujan lebat sejak tengah hari tadi mengakibatkan beberapa kawasan di negeri Sabah dinaiki air dan dilanda banjir kilat.

Susulan bencana banjir yang melanda beberapa daerah di Sabah, antara yang terjejas termasuk Ibu Pejabat Polis Daerah (IPD) Penampang.

Dalam sebuah hantaran di laman Facebook Polis Daerah Penampang, admin laman Facebook tersebut menunjukkan keadaan terkini di IPD Penampang setakat 8 malam tadi.

Dapat dilihat beberapa anggota polis sedang duduk di ruangan balai dalam keadaan air yang ketika itu separas betis.

Turut dimuatnaik, beberapa gambar dipercayai anggota, sedang mengangkat timbunan fail ke tempat selamat. Beberapa perabot di ruangan pejabat dilihat tersusun bertindan untuk mengelak terkena air banjir.

Di akhir hantaran, admin laman Facebook tersebut berharap agar keadaan kembali seperti sedia kala dan masyarakat khususnya di daerah Penampang dan Putatan dijauhkan dari sebarang musibah.

Hujan lebat dan ribut petir yang melanda negeri Sabah sejak tengah hari tadi turut mengakibatkan tanah runtuh di Segumau Madsiang, Jalan Penampang-Tambunan dan difahamkan beberapa rumah dan kenderaan terjejas akibat tanah runtuh itu.


COVID-19: PKP Mungkin Dilanjutkan Untuk Tempoh Lebih Lama – PM

KUALA LUMPUR: Rakyat perlu bersedia untuk Perintah Kawalan Pergerakan (PKP) dilanjutkan dalam tempoh lebih lama, kata Tan Sri Muhyiddin Yassin.

Perdana Menteri berkata, ia mungkin berlarutan untuk tempoh beberapa bulan, sebelum betul-betul dapat pastikan penularan wabak COVID-19 diatasi 100 peratus.

“Itupun kehidupan kita mungkin tidak boleh kembali seperti sedia kala. Selagi virus ini masih ada, amalan penjarakan sosial mesti diteruskan. Kita mesti sentiasa menjaga kebersihan diri.

“Elakkan sebarang perhimpunan. Hindari tempat yang sesak. Bulan Ramadan akan menjelang tiba tidak lama lagi. Kita tidak boleh ke bazar Ramadan untuk membeli juadah berbuka puasa, tidak boleh ke masjid untuk bertarawih.

“Jadi bertarawih lah di rumah bersama keluarga. Mungkin juga kita tidak boleh balik ke kampung seperti biasa. Walaupun sukar untuk kita bayangkan perkara ini, tetapi inilah kenyataan yang akan kita hadapi,” katanya dalam perutusan khas hari ini. – Berita Harian


Wartawan Israel Gelabah, Makcik Palestin Tenang Bawa Barang Dapur

BAITULMAQDIS : Seorang koresponden stesen televisyen Israel, i24 News dikecam hebat netizen apabila berlebih-lebihan ketika melaporkan situasi tegang di Pintu Gerbang Damsyik di Masjid al-Aqsa.

Ketika berlintas langsung, wartawan terbabit, Pierre Klochendler dilihat lengkap memakai topi keselamatan atau ‘combat helmet’ seolah-olah membuat laporan dari medan perang.

Dalam laporannya, Klochendler mendakwa situasi di kawasan itu kelam-kabut dan orang ramai dilanda panik gara-gara tindakan umat Islam yang berhimpun di Pintu Gerbang Damsyik membaling mercun, batu dan molotov koktail ke arah pasukan keselamatan Israel.

Namun, ketika sedang berlintas langsung dengan mimik muka panik, seorang wanita Palestin tiba-tiba dilihat berjalan di belakang Klochendler seperti tiada apa yang berlaku.

Dalam rakaman itu, wanita terbabit dipercayai mahu pulang ke rumahnya sambil kedua-dua tangannya membawa beg plastik berisi barang dapur.

Susulan laporan berat sebelah dan berunsur fitnah itu, Klochendler dihentam netizen malah diberi gelaran wartawan paling pengecut.

“Pandai dia berlakon. Pemangsa jadi mangsa.”

“Makcik tudung tu rileks je, dia apa hal gelabah?

“Eh…Orang Palestin ada hak berhimpun di situ. Itu tempat mereka.”

“Tentera Israel tembak dulu, habis tu berserah saja?

“Media pro-Israel. Penjajah jadi hero, orang Palestin digelar militan,” kata beberapa netizen.

Siri pertempuran pertama pada malam Jumaat lalu menyaksikan hampir 200 rakyat Palestin cedera dalam serangan Israel di tempat ketiga paling suci buat umat Islam itu.

Tunjuk perasaan pada malam kedua itu didorong cubaan peneroka Yahudi untuk mengambil alih rumah Palestin di kawasan kejiranan Sheikh Jarrah.

Insiden itu adalah yang terburuk pernah berlaku di Masjid al-Aqsa sejak 2017.

Susulan itu, mahkamah menangguhkan keputusan kes membabitkan pertikaian membabitkan pendatang Israel dan penduduk Palestin bagi mengelakkan keadaan jadi bertambah tegang.

Ketegangan di Baitulmaqdis Timur semakin memuncak beberapa minggu kebelakangan ini selepas tentera Israel mengenakan sekatan akses ke beberapa bahagian di kota lama itu ketika bulan Ramadan.

Masjid al-Aqsa dianggap oleh puak Yahudi Israel sebagai lokasi paling suci bagi agama itu yang dikenali sebagai Temple Mount. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MA63 isu paling dekat di hati anak negeri Sabah – Shafie

KOTA KINABALU, 17 Mac – Isu berkaitan Perjanjian Malaysia 1963 (MA63) merupakan sesuatu paling dekat di hati anak negeri Sabah dan juga Sarawak, kerana mereka hanya mahukan pengiktirafan kedudukannya sebagai rakan kongsi dalam pembentukan Malaysia, kata Ketua Menteri Sabah Datuk Seri Mohd Shafie Apdal.

Beliau berkata apa dikehendaki oleh anak negeri Sabah adalah tidak lebih daripada hanya mahu perjanjian yang dimeterai dalam MA63 itu ditunaikan, termasuk dalam mengiktiraf kedudukan Sabah dan Sarawak sebagai wilayah seperti dahulu.

Katanya kerajaan negeri memahami dan mengetahui bahawa Sabah, begitu juga Sarawak, bukan lagi sebuah negara seperti sebelum ini, tetapi kedua-duanya adalah sebuah wilayah yang mempunyai kelainan daripada segi kedudukan autonominya, termasuk kuasa imigresen dan cukai tanah.

“Rakyat Sabah, dan juga Sarawak, sudah lama menunggu kedudukan itu, sudah pasti pasti ia menjadi satu perkara dekat di hati mereka,” katanya kepada pemberita selepas merasmikan taklimat khas Program Pengakuan Sukarela (PSS) Lembaga Hasil Dalam Negeri (LHDN) bersama Gabungan Persatuan-Persatuan Cina Sabah sini, hari ini.

Pada 8 Mac lepas, Menteri di Jabatan Perdana Menteri (Undang-Undang) Datuk Liew Vui Keong mengumumkan kabinet bersetuju membuat pindaan Perkara 1(2) Perlembagaan Persekutuan untuk menjadikan Sabah, Sarawak dan Semenanjung sebagai rakan kongsi.


Suami Kejam!

BANGKOK: Suami kejam. Sudahlah membunuh isterinya dengan mengelar leher wanita itu ketika tidur, seorang suami tidak berhati perut sanggup mencuri wang mangsa untuk melanggan pelacur.

Pendedahan itu dibuat suspek Amnuay Boonsong, 63, selepas ditahan polis dan mengaku mengelar mati isterinya akibat terlampau marah kerana wanita berkenaan mengadu lelaki itu kerap meminta wang.

Suspek ditangkap di taman awam Suan Rak di daerah Muang, Jumaat lalu. Penangkapan itu dilakukan selepas isterinya Lek Khamkhen, 73, ditemui mati dengan kesan kelar di leher di rumah mereka di wilayah Prasuk of Chum Phuang.

Mayat wanita itu ditemui adik mangsa, Mali Manmak, 70, yang kemudian melaporkan kepada polis.

Mangsa seorang penjual sayur di pasar tempatan dipercayai sudah dua hari tidak berniaga menyebabkan Mali cuba menelefonnya beberapa kali, tetapi panggilan tidak dijawab.

Dia kemudian ke rumah kakaknya dan mendapati pintu depan berkunci.

Sebaik dia memasuki pintu belakang dia terkejut melihat kakaknya terbaring berlumuran darah dan tidak sedarkan diri.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5,000 Bakul Makanan Disalur Kepada Penduduk Terkesan Banjir Di Beluran

BELURAN : Sebanyak  5,000 bakul makanan telah diagihkan kepada penduduk yang terkesan banjir di Daerah Beluran sejak Sabtu lepas bagi mengurangkan beban mangsa berkenaan, kata  Menteri Pertanian dan Industri Makanan Datuk Seri Dr Ronald Kiandee.

Ronald yang juga Ahli Parlimen Beluran berkata lebih banyak bakul makanan akan disalurkan kepada penduduk terjejas banjir di kawasan parlimennya.

“Sebahagian daripada mereka (mangsa banjir) tidak berpindah ke pusat pemindahan sementara (PPS),  tetapi terpaksa berpindah ke kawasan lebih tinggi atau rumah keluarga disebabkan tidak semua tempat ada kemudahan PPS.

Ada kampung di kawasan Parlimen Beluran ini terkepung oleh air, walaupun rumah penduduk tidak tenggelam tetapi terputus hubungan disebabkan kenaikan air di sekeliling kampung,” katanya kepada pemberita selepas menyerahkan bakul makanan Kementerian Pertanian dan Industri Makanan (MAFI) di Kampung Simpangan Paitan dekat sini hari ini.

Ronald turut berdukacita atas dua kes kematian berkaitan banjir melibatkan seorang nelayan dan seorang pekerja ladang di Paitan baru-baru ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Kini Entiti Politik Sah, Kata Hajiji

KOTA KINABALU: Ketua Menteri Sabah, Hajiji Noor mengumumkan Gabungan Rakyat Sabah (GRS) kini adalah entiti politik yang sah.

Pengerusi GRS itu berkata, sijil kelulusan permohonan gabungan itu diserahkan Jabatan Pendaftaran Pertubuhan Jumaat lalu.

“Pendaftaran GRS ini sebagai respons kepada permintaan rakyat yang mahu melihat GRS didaftarkan sebagai sebuah entiti politik.

“Ini adalah masa terbaik, mari kita sama-sama mengetepikan politik negatif dan mengutamakan mandat yang telah diberikan demi kebaikan rakyat,” katanya ketika berucap pada pelancaran parti Kesejahteraan Demokratik Masyarakat (KDM) di sini, hari ini.

Sementara itu, Hajiji dalam ucapannya mengalu-alukan permohonan KDM untuk menyertai GRS dan keputusan berhubung perkara itu akan dibincang bersama parti komponen GRS.

“Sekiranya semua parti politik (di Sabah) bekerjasama, negeri ini akan lebih membangun dan progresif dan inilah yang saya, sebagai Pengerusi GRS mahukan,” katanya. – FMT


Polis Tahan 5 Suspek Termasuk 3 PTI Rampas Nissan Fairlady, Wang Tunai RM65,000, Barang Kemas & Syabu

DADAH DIRAMPAS DI LAHAD DATU, 5 SUSPEK TERMASUK 3 PATI DITAHAN

LAHAD DATU: Polis berjaya merampas 100.76 gram dadah jenis syabu dan wang tunai berjumlah RM65,000 dipercayai hasil daripada sindiket penjualan dadah, dalam Ops Tapis di Bandar Sri Perdana, di sini, minggu lalu.

Ketua Polis Daerah Lahad Datu, Asisten Komisioner Nasri Mansor berkata, dalam operasi pada pukul 4.20 petang, 17 Oktober lalu, sepasukan pegawai dan anggota polis menyerbu sebuah rumah dua tingkat, di Bandar Sri Perdana selepas mendapat maklumat berhubung kegiatan jenayah berkenaan.

“Hasil pemeriksaan dijalankan, polis menemukan satu beg bimbit berwarna ungu dan coklat di dalam sebuah bilik di tingkat atas premis berkenaan yang mengandungi satu plastik hitam berisi hablur putih dipercayai syabu.

“Selain itu, polis turut menjumpai dua plastik hitam mengandungi duit pelbagai not dianggarkan berjumlah RM50,000 di bilik yang sama,” katanya kepada media, di sini hari ini.

Nasri berkata, sehubungan itu, pihaknya menahan dua lelaki dan tiga wanita terdiri termasuk tiga daripadanya pendatang asing tanpa izin (PATI) warga Filipina, berusia 27 hingga 37 tahun yang berada di dalam rumah ketika serbuan dilakukan.

“Bagaimanapun, ujian air kencing ke atas semua suspek didapati negatif penggunaan dadah,” katanya.

Tambah beliau, polis turut merampas dua buah kenderaan termasuk Nissan Fairlady, empat utas jam tangan berjenama, empat beg tangan berjenama dan 19 barangan kemas dianggarkan bernilai RM217,300.

Kes disiasat mengikut Seksyen 39B Akta Dadah Berbahaya 1952 dan Akta Imigresen 1959/63 bagi PATI.

Sementara itu, dalam kes berasingan, seorang lelaki warga Filipina ditahan polis selepas didapati memiliki 5.37 gram dadah jenis syabu di Kampung Panji, di sini, 19 Oktober lalu.

Dalam kejadian pukul 1 petang itu, suspek bertindak menyimpan syabu berkenaan dalam sekotak rokok sebelum menyerahkannya sendiri kepada polis ketika pemeriksaan dilakukan.

Sehubungan itu, polis menahan suspek dan merampas dadah yang dianggarkan bernilai RM800.

Kes disiasat mengikut Seksyen 39A (1) Akta Dadah Berbahaya 1952.


Wujudkan Akta Khusus Pastikan Rakyat Patuh Penjarakan Sosial

KUALA LUMPUR: Perdana Menteri, Tan Sri Muhyiddin Yassin, melalui perutusan khas baru-baru ini mengumumkan kerajaan sedang mempertimbang untuk mewajibkan penggunaan pelitup muka di tempat awam sebagai usaha mengurangkan penularan wabak COVID-19.

Langkah ini terpaksa dilakukan kerana terdapat peningkatan kes jangkitan serta peningkatan bilangan kluster jangkitan COVID-19 dalam negara kita ketika ini.

Perkembangan terbaru ini sudah pasti membawa kebimbangan kepada ramai pihak serta pihak kerajaan.

Namun mewajibkan penggunaan pelitup muka sahaja dilihat masih belum memadai, sekiranya tiada langkah lain diambil bagi mengawal penularan virus itu dalam negara kita.

Antara langkah lain perlu diambil adalah dengan melakukan proses penjarakan sosial.

Perkembangan terbaru pasti membawa kebimbangan kepada banyak pihak. Perlu diketahui jumlah jangkitan kes COVID-19 masih meningkat dengan banyaknya di serata dunia pada masa ini.

Ketika ini juga, tiada vaksin atau penawar yang boleh digunakan bagi mengubati wabak COVID-19. Perang bagi melawan virus ini masih perlu diteruskan oleh semua pihak.

Penjarakan sosial penting dilakukan semua pihak supaya diri mereka tidak dijangkiti virus ini atau menjangkitkan orang lain dengan virus terbabit.

Ramai pakar perubatan di serata dunia menyarankan supaya orang ramai melakukan penjarakan sosial ini bagi memutuskan jangkitan penularan virus COVID-19.

Oleh itu, kerajaan perlu memberi pertimbangan bagi mewujudkan sebuah akta khusus memastikan pematuhan sepenuhnya saranan penjarakan sosial dalam kalangan orang ramai di negara kita bagi membendung penularan COVID-19.

Pihak kerajaan tidak boleh hanya mengharapkan orang ramai untuk melakukan penjarakan sosial dengan sendiri tanpa adanya sokongan daripada sebarang bentuk perundangan yang jelas terhadap saranan itu.

Ini kerana kemungkinan terdapat sesetengah pihak ingkar serta keliru terhadap saranan terhadap penjarakan sosial yang dibuat.

Kewujudan undang-undang khusus terhadap perkara ini boleh dikuatkuasakan buat sementara waktu sehingga vaksin atau penawar bagi mengubati COVID-19 ditemui kelak.

Memandangkan kerajaan sudah mengambil keputusan untuk melaksanakan Perintah Kawalan Pergerakan Pemulihan (PKPP) dengan membenarkan hampir semua sektor perniagaan, pekerjaan dan pendidikan mula beroperasi, perlu juga diambil langkah drastik memastikan orang ramai mengambil pendekatan sewajarnya bagi melindungi diri mereka daripada dijangkiti COVID-19 atau menyebarkannya kepada orang sekeliling.

Saranan kerajaan khususnya Kementerian Kesihatan (KKM) untuk orang ramai dalam negara kita melakukan penjarakan sosial adalah dialu-alukan, namun ia dibimbangi tidak membawa kesan selagi tidak disertai atau disandarkan dengan kuasa undang-undang.

Walaupun terdapat beberapa peruntukkan undang-undang boleh diguna pakai seperti Akta Pencegahan dan Pengawalan Penyakit Berjangkit 1988 (Akta 342), Kanun Keseksaan (Akta 574) dan lain-lain lagi, ia dilihat tidak mencukupi untuk memastikan orang ramai mematuhi saranan penjarakan sosial.

Ini kerana ia tidak menyatakan dengan jelas perkara berkaitan proses penjarakan sosial ini.

Oleh itu, dicadangkan kerajaan memberi pertimbangan serius untuk memperkenalkan sebuah kerangka undang-undang khusus bagi memastikan proses penjarakan sosial dalam negara dapat dilakukan dengan lebih berkesan dan serius.

Tindakan hukuman juga lebih mudah dilakukan terhadap mana-mana individu yang gagal mematuhi saranan penjarakan sosial berkenaan.

Melalui peruntukan khusus undang-undang penjarakan sosial ini, kerajaan dapat merangka dengan lebih terperinci maksud penjarakan sosial itu sendiri serta jumlah jarak penjarakan sosial yang benar-benar diperlukan di semua kawasan dalam sektor tempat kerja dan perniagaan dalam negara.

Ini termasuklah di restoran, pusat beli belah, stesen minyak, bank, pejabat pos, sekolah, universiti dan lain-lain lagi.

Melalui peruntukan khusus itu juga, jumlah penjarakan sosial dapat ditentukan dengan lebih jelas dalam semua pengangkutan awam yang ada dalam negara seperti bas, teksi, transit aliran ringan (LRT), transit aliran massa (MRT), kereta api atau komuter dan kapal terbang.

Apa yang lebih penting, peruntukan undang-undang khusus ini akan membuka mata orang ramai terhadap saranan penjarakan sosial oleh kerajaan dan masyarakat lebih mengambil serius saranan itu.

Dr Muzaffar Syah Mallow,Pensyarah Kanan Universiti Sains Islam Malaysia


PRK Sandakan: Sah, Datuk Linda Tsen Calon PBS

SANDAKAN: Naib Presiden Parti Bersatu Sabah (PBS) Datuk Linda Tsen Thau Lin telah diumumkan sebagai calon PBS bagi Pilihan Raya Kecil P186 Sandakan.

Pengumuman tersebut dibuat oleh presiden PBS Datuk Seri Dr Maximus Ongkili selepas mempengerusikan mesyuarat khas di Pejabat Bahagian Elopura di sini sebentar tadi.

Beliau menyifatkan Linda yang juga Ketua Bahagian PBS Elopura dan mantan Ahli Parlimen P185 Batu Sapi sebagai seorang pemimpin kanan diperingkat akar umbi yang rajin dan dedikasi dalam menjalankan tugas.

“Beliau bukanlah orang asing bagi Sandakan. Sebagai ahli Parlimen dua penggal beliau telah menunjukkan pencapaian baik dan merupakan pilihan terbaik untuk mewakili suara rakyat Sandakan di Parlimen,” katanya.

“Bukan sahaja kita memerlukan seseorang yang berpengalaman tapi juga mempunyai rekod perkhidmatan yang baik. Beliau amat disenangi dan rapat dengan masyarakat akar umbi,” ujarnya.

PBS meminta pengundi di sini supaya memberi sokongan kepada calon parti itu.

Tambah beliau lagi, tugas untuk membawa suara rakyat ke Parlimen memerlukan seorang pemimpin yang telah terbukti kepimpinannya dan bukan bagi seseorang yang baru berjinak dengan politik.

“Kepada rakan-rakan politik kami – Star, SAPP, Usno, Umno dan MCA serta NGO-NGO, marilah bekerjasama dengan PBS dan bentuk satu suara demi mencapai satu objektif sama bersama-sama,” katanya.

Sepanjang perkhidmatan beliau sebagai Ahli Parlimen Batu Sapi, Linda, 63 telah mewakili Malaysia ke mesyuarat Pertubuhan Bangsa Bangsa Bersatu serta menjadi Ketua Ahli Parlimen Wanita Malaysia dan menghadiri beberapa persidangan Asean Inter-Parliamentary Assembly.

Linda dipilih menjadi Ahli Parlimen Batu Sapi yang merupakan ‘jiran’ kawasan Parlimen Sandakan dalam pilihanraya kecil pada 4 November 2010.

PRK Batu Sapi diadakan selepas penyandangnya, Datuk Edmund Chong ketika itu menjawat jawatan bendahari PBS dan juga adalah suami Linda meninggal dunia akibat kemalangan jalanraya di Kota Kinabalu.

Dalam PRK Batu Sapi, Linda, seorang surirumah dan guru muzik mengalahkan calon PKR Ansari Abdullah dan SAPP, Datuk Yong Teck Lee dengan 6,000 lebih majoriti.

Beliau mempertahankan kerusi Batu Sapi bagi PBS-BN dalam Pilihanraya Umum ke-13 mengalahkan Hamzah Abdullah dari Pas dengan majoriti 3,798 undi.

Namun, pada PRU14, Batu Sapi jatuh kepada Parti Warisan Sabah yang diwakili oleh Datuk V K Liew, menewaskan Linda dengan 4,619 undi.-SabahNewsToday


Sidang Akhbar Muhyiddin Pukul 3 Petang Ini

KUALA LUMPUR : Perdana Menteri, Tan Sri Muhyiddin Yassin dijangka membuat sidang akhbar khas pada jam 3 petang Isnin.

Difahamkan sidang akhbar itu berkaitan dengan keabsahan beliau sebagai pemimpin nombor satu negara dan kedudukan kerajaan Perikatan Nasional (PN).

Pada Isnin, Muhyiddin yang juga Presiden Parti Pribumi Bersatu Malaysia (Bersatu) menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara berhubung statusnya sebagai perdana menteri.

Ahli Parlimen Pagoh itu tiba di Istana Negara melalui pintu 1 pada jam 12.23 tengah hari selepas selesai mempengerusikan mesyuarat Kabinet di Putrajaya.

Muhyiddin sebelum ini mengumumkan satu usul undi percaya akan diadakan pada 7 September depan bagi menentukan keabsahannya sebagai Perdana Menteri.

Bagaimanapun, kedudukannya sebagai Perdana Menteri dipertikaikan susulan penarikan balik sokongan beberapa ahli Parlimen, seterusnya mendakwa beliau hilang majoriti.

Keadaan menjadi lebih panas selepas tujuh tawaran yang dikemukakan Muhyiddin dalam perutusan khas pada Sabtu bagi menyambung hayat kerajaan Perikatan Nasional (PN) ditolak mentah oleh pembangkang. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pakai Topi Keledar Dalam Pejabat Takut Dihempap Bumbung

NEW DELHI: Pekerja di sebuah pejabat kerajaan di Banda, Uttar Pradesh terpaksa memakai topi keledar di pejabat kerana bimbang dihempap bumbung bangunan yang usang.

Gambar dan video menunjukkan pekerja jabatan elektrik memakai topi keledar di pejabat tular di media sosial baru-baru ini selepas disiarkan agensi berita ANI.

Menurut laporan itu, pekerja itu memakai pelindung kepala sebagai persediaan sekiranya bumbung pejabat lokasi mereka bekerja itu runtuh.

Beberapa pekerja memberitahu, mereka sering membuat aduan mengenai keadaan bangunan itu yang usang tetapi sehingga kini tiada tindakan daripada kerajaan.

Sejak itu mereka memakai topi keledar setiap kali masuk ke pejabat.

“Keadaan tidak berubah sejak saya mula bekerja dua tahun lalu. Kami menghantar surat kepada kerajaan tetapi tiada maklum balas,” kata seorang pekerja kepada ANI.

India Today melaporkan, dakwaan pekerja itu adalah benar dan mereka tidak mereka-reka cerita.

“Bumbung penuh dengan lubang dan ada satu tiang di tengah bilik untuk menyokong ia daripada runtuh,” kata laporan itu.- Agensi


Penduduk Pulau Gaya & Sembulan Tiada Tercicir Dari Dapat Bantuan

KOTA KINABALU: Tiada penduduk di kawasan Pulau Gaya dan Sembulan tercicir dari menerima bantuan makanan yang disediakan kerajaan.

Menteri Pertanian dan Industri Makanan Datuk Junz Wong yang juga Ahli Dewan Undangan Negeri (ADUN) Tanjung Aru berkata, bantuan makanan tambahan turut diagihkan kepada penduduk di kawasan berkenaan.

“Agihan pada hari Isnin (30 Mac) adalah tambahan kepada rumah-rumah yang tertinggal dari senarai 4,860 pek makanan yang diedarkan minggu lepas.

“Aktiviti yang dijalankan untuk Pulau Gaya melibatkan 1,000 kotak telur, 600 karton air, 200 kampit beras, dan 500 pek makanan.

“Pada masa yang sama, 500 kampit beras, telur dan pek makanan diagihkan di sekitar kawasan Sembulan,” katanya dalam kenyataan di sini.

Junz berkata, pihaknya memberi jaminan tiada penduduk yang tercicir dari menerima bantuan berkenaan.

Beliau komited dalam memastikan setiap rumah menerima bantuan sebagaimana yang ditetapkan kerajaan.

Dalam pada itu, beliau meminta penduduk yang belum menerima agihan pek makanan supaya menghubungi wakil yang berkenaan kerana pek-pek makanan sudah ada disediakan.

Katanya, penduduk di Pulau Gaya boleh menghubungi tiga talian iaitu 018-874 8817 (Eddy) bagi Kampung Lok Kirai; 010-968 5880 (Amy dan Ustaz Jamil) bagi penduduk Kampung Pondoh dan 012-866 3380 (Haji Bantilan) untuk kawasan Pulau Gaya.

Selain itu, penduduk di Sembulan boleh menghubungi talian 017-812 7161 (Wahab) bagi Blok A dan B Sembulan Lama dan penduduk di Sembulan Tengah boleh menghubungi talian 016-840 3868 (Amat Mani). – Utusan Borneo